Social Media: A Thupitnak le Ralrin Tulnak | VCTH\nSocial Media: A Thupitnak le Ralrin Tulnak\nHome » V-Tech » Social Media: A Thupitnak le Ralrin Tulnak\nBy vcth on April 3, 2012.\nTulai san cu dengfel fimthiamnak san (IT) a si vekin Social Media pawl hi an thupi zet. Social men, zatlang nun men lawng ah si lo in Pursum lam, Politic lam tiang hman thupi zetin an thiltitheinak a thleng.\nMiddle East ram pawl ih an tharthawhnak (Revolution) hrimhrim ah Social Media ziang tluk a thupi ti kan hmu thei. Kan kawlram hman zoh sehla, tusun ih thil a cang mi, NiangNganZi lam thuthang tete, zuk tete pawl tla thuthang website pawl hmankih rang sawn in social media ah a thleng hmaisa.\nCuvekin Pursum (Business) lam ah tla a thupi zet thotho. Curuangah company tampi tulai ih thupi zetih an ruahmi cu SMM (Social Media Marketing) le SMO (Social Media Optimization) hi a si.\nKhat lamah Social Media ralrin a ṭulnak a um ve. Social Media ruangah hnaṭuan dawi a tuartu, hnaṭuan ngah ding a sinan ngah lo tu tla an um hnuaihni. Ziangah tile mi hrekkhat Social Media ah ka bulpak thil mi pi ih theih ṭul lo mi pawl kan rak tar lole mi comment kan pektikah mawi lo zetzet in kan comment cuvek tete in na ziaza, na nun can, ziang vek mi nung na si ti an lo thei thei.\nCuruangah Social Media ah cun zatlang thil thu deuh, lole na peihmi thilthu-music thu, bawhlung thu, Wrestling thu, na duhduh a ngah ko, na personal image a lo siat tertu thil si lo ding a thupi.\nFlorida Pa Thu\nOne Response to Social Media: A Thupitnak le Ralrin Tulnak\nLaimi August 14, 2012 at 3:18 pm\nThil nan ti thei nasa, Rawm zuam vivo hrih uh


Mawinak Ngaingai - Chinland Today Media\nMarch 19, 2010 1:26 am·0 comments\nIang nei cu mi a bum thei ih mawinak khal a ziam thei; Asinain Bawipa a ttihzahtu minu cu lom le porh tlak a si. – Thufim 31:30\n– Joshua 1-3\n– Marka 16\nHanghnah hangrah zuarnak dawr ah thil lei in paisa pek ding ka hngak phah ah magazine an retmi ka zoh ttheu. Nunau mipa pawl-awknak thu, paisa thu, rawl ei-in daan, mawinak, damnak tivek taksalam thu pawl hlir an ngan. Thlaraulam hrang cu a um lo.\nA poimi cu mi in magazine ttha lo an siar ttheu. Himi pawl cu lenglam nun hmel mawinak a si an ti ih mibumnak in a khat. Hivek ca pawl cun mi an hnaihnok ih ttihnungza siatnak tiang an thlenpi thei.\nKan dung nai ah ka rualpa in duhnungzetmi, mah le mah rinsan awzetmi tleirawl fala pakhat thawn an biak awknak thu i sim. “Nang cu mahte rinsan aw tlakzet mi na si, ziangti’n si ti in sim thei pei maw?” tiih a suh tikah fala tleirawl nute cun, “Aw, sim thei ko,” ka mawinak ruangah,” a ti. A suttu pa khal cun raalring lem loin, “Ah!, a si thei lo,” a ti. Fala nu te cun mangbang nawn in, “Ziangruangah maw?” tiih a suh saal tikah, anih in, “Ziangruangahtile kumkhua in na mawi ringring thei lo ding,” a ti.\nThufim 31 kan siar tiakah “Iang nei cu mi a bum thei ih mawinak khal a ziam thei,” timi kan hmu. Taksa mawinak cu a rei hlan ah a ziam thei, kan kilkhawi awknak tla a tlamtling lo thei. Asinan kumkhua a hmun dingmi pakhat cu sunglam mawinak, Bawipa ttihzah nun hi a si (c. 30).\nJesuh ih mawinak keimah ah lang seh,\nMangbangza A zaangfahnak le A thianhlimnak;\nNang vanlam thlarau, ka sinak i tleuh fai aw,\nKeimah ah Jesuh ih mawinak hmuh a si tiangin.\nThinlung sungih dingfelnak in nuncan ziaza mawinak a suahter.


Hungarian Suicide Song “Gloomy Sunday” – Ethuthang\nHungarian Suicide Song “Gloomy Sunday”\nJanuary 12, 2018 June 8, 2018 Iris Hnem World\nHungary composer Rezso Seress le a rualpa Laszlo Javor in 1933 kum ah “Gloomy Sunday” timi riahsiat hla pakhat an rak phuah. Hla danglam zet pakhat a si ih a phuahtu Seress a fala nu ih a tlansan ruangah a riahsia nak langter le thih hnu pialral ram ih tongawsal a duhnak hla a phuah mi a si ih, hla an release reilo te ah a fala nu cu a mahten a that aw.\nHi hla hi an suah pekte ah cun a lar ciamco lo nan a hla ngaitu/a ngaihventu mi tam nawn an thi ti thuthang a um hnu in mi thei a hlawh zet ih Hungarian Suicide Song ti tiangin an ko.Mihrek ih tidanvek asile hi hla thawn pehpar ih thi Hungary ramsung lawngah minung 17 lai an kim. Thenkhat cu hi hla ngai phah in thi na, mah le mah thataw zik ih suicide note ah hi hla cafang tel in le a hla lyric cahnah keng phah ih thi tin a phunphun in an um ruangah Hungary cozahpi in an ram radio ah a suah siang lo.\n1936 kum ah mirang tong in mi tamnawn in an let ih mirang hla in an sak. Mi tthenkhat ih report danvek asile Mirang hla ih an let hnu khalah a hla thawn pehpar ih thi minung 200 lenglo an kim ti si. BBC pawl khalin 2001 tiang hi hla hi an network ih play an sianglo. Hla a phuahtu Rezso Seress khal a hla a phuah hnu kum 35 rei 1968 ah a um nak sangkate in a dawp that…\nna ngai ngam asile youtube link\n← A DANGLAM ZET MI “THE CENTER OF THE UNIVERSE” CIRCLE\nSikalama Kung 200 Cin Le Thlakhatah Ks ting 60 Ngah Thei →\nSTEPHEN HAWKING, BILLY GRAHAM THIH DING KUM RAK PHUANG TU THE DEATHLIST\nMarch 19, 2018 Iris Hnem Comments Off on STEPHEN HAWKING, BILLY GRAHAM THIH DING KUM RAK PHUANG TU THE DEATHLIST\nMI NGAIHVEN A HLAWH ZET MI HONGKONG KHUA LENG IH RAK UM DAH “KOWLOON WALLED CITY” (+VIDEO)\nFebruary 18, 2018 Iris Hnem Comments Off on MI NGAIHVEN A HLAWH ZET MI HONGKONG KHUA LENG IH RAK UM DAH “KOWLOON WALLED CITY” (+VIDEO)\nKUM 14 MI TLAWNGTA IHPI ṬHEU TU SAYAMAH STEPHANIE PETERSON\nMarch 2, 2018 Author Comments Off on KUM 14 MI TLAWNGTA IHPI ṬHEU TU SAYAMAH STEPHANIE PETERSON


Kawl ralkap in CDM luttu Palik tlan hawl in CNF camp an pan - Falam Online Media\nKawl ralkap in CDM luttu Palik tlan hawl in CNF camp an pan\nMarch 10, CNF le Kawl ralkap thureltlangnak an nei hnu ah ralkap ukhruainak duhloin CDM luttu palik tlan hawlin CNF Victoria camp ah Kawl ralkap an feh tiah theih a si.\nMarch 10 ih thureltlangnak an nei nakah CNF lam in Dothlengnak ih kaihkhih tuar pawl thlah sal dingin le lamzawh duhphorhnak nei rerotu mipi pawl hnaihnok/kai nawnlo dingin Kawl ralkap hnen ah dilngennak an nei ih ralkap lam khalin CDM luttu palik tlan pawl an kut ah ap dingin dilngennak an nei nan CNF lam cun an hnen ah an um lo thu le India ram lam ah an tlan sawn mi a si thu an sim fiang.\nNan, ralkap lam cun Thantlang peng ih CNF zung Victoria camp ah va feh thotho in Palik tlan thuhla sutciangnak an nei.\nHih thuthawn pehpar in CNF ih ṭuanvonei Salai Htet Ni cun “nidang ih an rat ṭheu vekin an ra ih CDM luttu Palik tlan pawl hinah an um tiah thuthang kan dong, kan kut ah ap uh in ti nan, kan lo pek theilo, a um khal an um lo ih cuvek pawl khal hih hmun ah kan cohlang lo tiah kan rak ti.”\n“Cuhnu in an kirsal nan atu tiangah kan ram ah an um lai. Nan camp ah kan ra sal ding an ti nan ra nawnlo dingin ralrin kan pek” tiah a sim.\nChin ralkap CNF le rampi cozah karlak ah kapawnak nei nawnlo dingin lungkim hminkhennak an nei hnu ah hin Kawl ralkap pawl hi CNF camp ah simtheinak neita loin an rak feh dah. Nan, tuṭum cu Kawl ralkap in kumpi cozah thuneihnak an la hnu ih CNF camp i an feh voikhatnak a si. (Khonumthung)\n← Myaing Myone ah Mi 6 kah that an si\nMandalay ih mithi cu a “Lei” a keu ih a thi tiah Ralkap in record an ngan →\nFalam, Sunceu Khaan in Mi Lutsuak An Kil Saal


SAC ralhraang in zinkong danglam hmangin mipi thinlung ciah neh tum | Falam Online Media\nSAC ralhraang in zinkong danglam hmangin mipi thinlung ciah neh tum\nOctober 22, 2021 October 22, 2021 Ni Hnem Sung\t0 Comments\nSAC ralhraang in mipi tlonnak le ASEAN telin Leitlun mipi mithmaiṭha co duh ah thawngtlak tawkmawi a thlah zalen hnu ah ramsung mipi mithmaiṭha cosin dingah le mipi lungput thleng danglam beisei in paisa coihnak thawn mipi an hiip tum.\nCovid 19 boruak ruangih pursumlam tlaksia pawl tung ding saal dingah Covid 19 Fund (ရန်ပုံငွေ) sung ihsin a pung maltakte thawn mipi pawl paisa kan coih ding ti`n SAC ralhraang cun October 22 ah thu an suah.\nKum 1 hnu ah paisa pung zaṭek 1% thawn ruul saal dingin paisa coih dilnak form tivek tiang an suah thluh zo ih Yangon le ramkulh pengṭhen UMFCCI (ကုန်သည်များနှင့်စက်မှုလက်မှုလုပ်ငန်းရှင်များအသင်း) zung le cozah zung dangdang ah paisa coih dilnak ca lak a theih zo ti`n thuthannak ah an ngan tel.\nHitiih, voilekhat ah miṭhazet le mipi zawnruatzet vekih cangvaitu SAC ralhraang cu tumtahnak dang nei in an cangvaimi a si thei tiah kan ram boruak thlirtu le SAC ralhraang lungput theitu pawl in an rel.\n“Nunrawng zetin mi an that rero lai ah mipi zawnruatzet vekin an cangvai cu mi hngir an ti ṭeu. Thinheng umtuk taakah hnih lamlam a suak. Atuih an ke kar tum dan cu nauhakte hman in an thei thiam ding.”\n“Himihi mipi lainatnak lungput thawn an tuahmi a si lo. Saruh thawn Uico kan lem bangin ralhraang pawl in an par ih kan lungput pawl ti nem ding beisei in an tuah mi a si” tiah SAC ralhraang cangvaihdan thlirtu ramleng um mipakhat cun a rel.\nSAC ralhraang cun paisa coih dilnak cu online khalih dil theih dingin an tawlrel ih, Ocotober 25 ihsin November 19 tianglawng dil theih a si ti`n thu an than.\n← Hakha KhuaNu/Pa, Biaknaklam hruaitu le SAC ralhraang an biakaw\nFalam khua, Lungpi veng (Rialti) ih mithiruak an hmu cungcang thu um cin – update →\nPawngsual That tuar thu ah SAC ralhraang in Kyat ting 21 thawn ngaidam dil\nJuly 21, 2021 Ni Hnem Sung 0\nRalhraang kuthnuai ih um Naupailai innsangnu tiang raldo thu zirter thlang ding


Obama In Netanyahu le Morsi Relpi - Chinland Today Media\nNovember 18, 2012 4:26 am·0 comments\nIsrael le Hamas doawknak cemter dingah US President Barack Obama in Israel Prime Minister Benjamin Netanyahu le Egypt President Mohamed Morsi Isa El-Avvat pawl cu kan dung Tlawngkai Ningani, 16.11.12, ah phone in a biak ih remtuahnak a nei. Himi hi Obama in a veihnihnak phone ih a biaknak a si ih, Israel le Egypt hruaitu pahnih in Israel le Hamas karlak ih kahawknak hi cawl dingin an zuam ding a duhthu a sim.\nObama cun Israel ih thiltuahmi hi an pompi thu khal a sim. White House ih thu an suahmi ahcun “Hruaitu pahnih ih remrelnak an tuahmi in doawknak cu a cem vivo ding” an zum thu a tel. “President cun Israel le Palestine mipi pawlih sunralnak cu a thin a nat pi thu a sim. Buainak khal cu a zamrang theibik in remrel in sunralnak le thihhlohnak pawl cu reh dingin a cang thei tawkin zuam dingah a duhthu,” White House cun a sim.\nCun Obama le Turkey Prime Minister Tayyip Erdogan cu Israel ram le Gaza khua an buainak thu an reltlang ih an pahnih in doawknak le thahawknak pawl cawl ding an duhthu an suah. US ih State Secretary Hillary Clinton khalin buainak cu um nawn lo ding a duh tiin State Department ih ṭongkhuanngah Victoria Huland cun thuthang latu pawl hnenah simfiangnak a nei. Nuland cun kan theih cio vekin atu khalah rocket pawl cu Gaza ihsin an kap rero thotho.\nIsrael ih dinhmun ah amah le mah kilhimawk dingmi cu kan pompi a si. Zohman a luattu um loin an tuar veve. A poi in riahsiaza a si,” ti’n a sim hrih. Himi thu ah Canada cun Israel lamah za ah za a ṭangthu an phuang ve. Cun Egypt khalin himi thu ah an ngaihventuk mi in Israel le Egypt karlak ih remdaihnak thukam a siatsuah ding a ṭih ih asinan cumi pahbal lo dingin kan zuam ding tiin an than ve.\nUpdate: Gaza Kan Do Vivo Ding: Israel PM\nHAMAS PAWLIN PALESTINE MI 18 MIPI HMAI AH THAT\nIsrael Le Hamas Kahawknak Cawlh Lungkim\nIsrael An Cem Hlan Sung Gaza Buainak Kan Cawllo Ding; Hamas


Wikileaks in Post Modern Media Hruang a Kau Ter | VCTH\nWikileaks in Post Modern Media Hruang a Kau Ter\nHome » Thlirnak » Wikileaks in Post Modern Media Hruang a Kau Ter\nBy vcth on June 19, 2013.\nPublication Violation ti ding a theih maw? ti thu suhnak a um. Publication Violation ti ding in thil har zet a si. News pawl hmuahhmuah ih an suahmi permission ngah ṭheh a si ding na zum maw.\nThaṭhimnak ah Celebrity website ih soiselnak (gossips) an ngan mi pawl hi paparazzi pawl ih zuk pawl hi permission ngah mi a um ding ka zum lo. Cuvekin, Politician pawl an siosel awnak, Lehpan thiam pawl an thangsiatnak thuthang pawl tla an suah mi pa ih duhnak tel lo in a si mi a ta,pi ko ding. Cuvekin, hih Ral thuthup tla a tlun lam ih thil pawl vek thotho in ruat ah cu thu mak a si lo ding. Wikileaks cun US thu lawng si lo in Ram dangdang thu pawl tla dik le hman ih a suah thei vivo nak ding saduh a thah.\nWikileaks cun 2010 sung ah US military thuthup pawl 400,000 leng lo a suah. A hleice in Iraq le Afghanistan ih US ralkap pawl ih an cangvaih dan pawl kha a phorh suak ṭheh ta riar. Hih thuthup pawl Wikileaks in phorh suah ṭheh ruangah US cozah cu a lungawi lo ih a cang thei tawkin Wikileaks phit ding le an thlah cai mi cahram pawl la kir sal ding a tum.\nHih cahram in Wikileaks ziang a si ti a thuanthu sim hnak in tu a sa rero mi an case parah ziangtin ka hmu ti sawn ngan ka tum. Hih thil cang mi hi ka lai ṭong ih “Arpi lungsia sava lung tluang” an ti bang in US hrang ah cu thil poimawh zet cu a si. A hleice in US military pi ih thlam (image) a siat ter.\nHmaisabik ah hi Wikileaks ih ca pawl hi ron tlak an si maw? Cucu mitam pi ih an suh bikmi a si. Zopawl in an ngan ih ziang sources pawl an nei. Wikileaks ih an tumtah mi pakhat cu Leitlun thudik phorhsauh ding ti a si. Tahṭhimnak ah CNN, Fox News pawl in US national hmel a siat ter ding mi thuthang thuthup pawl an phorh suah dah lo ding. Cuvekin BBC tla in England siatnak thu a phunag ciamco lo ding. Nan Wikileaks cun a phuang. Ziangkhal lole Wikileaks ih ca pawl hi academic ih ruahron ding a tlak lo men ding nan, thuphan ṭheh le dik lo ṭheh cu a si lo. Ruah ding tampi a um. Thazang ka nei pa tawp tiih mah duhduh ih thil tuah a theih lo ti in hmuh suak.\nTu Wikileaks cu American Banks le Paypal pawl in peisa suah a siang nawn lo. Cuhleiah media dang tla in an dodal nan kei cu hih thil cang hi ka lungawi zet. Post Modern ih mizia a fiang tertu thil pakhat tla in ka hmu. Thuthup, thilthup ti hi a ol nawn lo ding (a hleice in ram ṭhangsonak ah).Politics le Raldo ah tla thil mawi lo tuah, a thup le ruk a har vivo ding. Wikileaks cun Media pawl ih hruang a kau ter sinsin. Ralrin ding le tuah ṭul mi in khih hmuh.


Falam peng ih SAC ralhraang cangvaihdan thu ah CNO/CNDF thusuah - Falam Online Media\nFalam peng ih SAC ralhraang cangvaihdan thu ah CNO/CNDF thusuah\nMarch 2 ih Dokṭhek inn 19 an urkaang thu ah siseh, Ramthlo Baptist Pastor bomb pal ngah thu le March 6, Laimual inn 1 a kaang mi le zaanṭim ih Tlanglo veng inn 3 a kaang mi thu thawn pehpar in CNO/CNDF in a hnuailam bangtukin March 7 ah thu an suah a si.\nFALAM PENG SUNGAH RALHRANG PAWL IN NUNRAWNG ZETIH\nAN CANGVAIHNAK PARIH THUSUAH\nChin Ramkulh, Falam peng, Dokṭhek khua ah SAC Ralhrang pawlin March 2 ni ah Inn (19) an urkang ih Inn (5) cu Hriamhreipi in a ngah ih an siat a si.\nMarch (6) khalah Falam peng, Laimual khua ih inn (1) le Falam khua sung, Tlanglo veng ih inn (3) cu sualral takin an ur kang a si.\nCui’ hleiah, March (5) ni zinglam ah Falam peng, Ramthlo Baptist Pastor U Aung Shwe cu Lo a fehnak ziin ah Ralhrang pawl kammi leisung phummi mine a pal puak ngah pangih a kehlam kemit hnuailam a bul cih ruangah kan riahsiatpi zet a si.\nAtu vekin SAC ralhrang pawl ih nunrawng takih an tuahmi parah Chin National Organization (CNO) in nasa takin kan demih ralhrang uknak cem dingin CNO/CNDF in kan do let peh vivo ding a si thu kan suah a si.\nChin National Organization\nNa theih ṭul mi Falam Innkaang thu\nSiarbet : Na theih ṭul mi Falam Innkaang thu\n← Pu Trump ih Russia do leet tum dan Idea thar\nFalam-Hakha ziintluan le Rihkhawdar doawknak ah Ralhraang SAC ralkap 80 luan Thi →\nFalam, Tlanglo veng, Tangtaziin ah Lei min (+Video)\nFalam : Canbary ih Lungkuai Tlang cu View Point ah canter tum\nJanuary 24, 2021 January 24, 2021 Ni Hnem Sung 0\nFalam tat-kung lam in Puak Kuai thawm a thang


Thuthang Kan Ngan Tikah - Chinland Today Media\nJune 21, 2012 4:21 am·0 comments\nHau Lian Thang\nKan Lairawn khalah journal a suak hnuaihni thlangih thathoza a si laiah, tawsupih rak phuhrunawk ding thil a um tam deuh. Mai’ phunhnam thil a si ruangah a hmel a mawi le a zahum sinsin cu kan rak duh cio. Kan duh fingfing vun ti tikah, phuahcop tahfung thawi’ rak rel ve men cu a tha lo ding. Mi’ phunhnam hnihsan kan tong thei. Media nuncan le fehphung relcawklo a um nan, kan Lai journal tamsawn ih kan tulsam tukmi vial rel ka tum. Voikhat thilthu ih ngansuah thluh cu a sau tuk dingih hleiah, a tul ka ti lem lo. (Zosimaw in amai’ kheuhhreuh ih a theihsuahmi vekin a rel leh pang ding tiah ka ui hrih .. he he..) Kan\njournal suahmipawl ih thlun thei ding thil khal a si hmel hrih lo. Thuthang thlurh deuh journal kan neih ruangah THUTHANG IH PIANHMANG mallai kan relkhawm pei. Thuthang pakhat ih pianhmang le thlun dingmi daan sawm tel ummi lakah Objectiveness hi kan rel hmai pei.\nObjectiveness timi cu thu pakhat a sidan vekvekih ngansuah ti sehla a nai zet ding. Thuthang ngantu in amai’ ngaidan maw tanlam maw nganlang ve a thiang lo. A rak ngan ding a si hmanah thilthlengmi le a ngaidan kha fiangfaitei’ thliarfelin a rellang ding. Amai’ ngaidan ih a fehpi a si ahcun essay lole feature ah a cang cih thei. Tlonmi nei le ti demdem ih thuthang ngan khal a thiang lo. Cuvek ih ngan hmang cu thuthang khawvel ihsi dawisuah ding a si. Journalism daan a kalh ih, mi depde le mithmai tha ngah tum a si tinak. Hivek ih thu ngan hmangpawl hi tihnungza an si. Rampi thu le hla ah siseh, phunhnam thu le hla ah siseh, anmai’ hlawknak hrangah mipi kha thiam zetin an hruaikawi duh mai. Mi zuartu tla an si leh thei. Cuvek mizia cu mipi tamsawn hin kan thliar thiam lo theu. Thuthang hrisel cun siangpahrang mithmai khal a zoh ding a si lo. Duh bul le huat bul a nei ding a si fawn lo. Bulpak hmuhdan le hilthlengmi ngaingai kha a thliar thei a tul. Cuti locun, thupom thehdarhnak ca ah a cang thei.\nCun, thuthang pakhat cangsuak ding cun zo, ziang, khuiah, ziangtikah, ziangtin, ziangruangah tivek tarlang thei a tul. A neta pahnih khi cu tarlang kher lo hmanah zo, ziang, khuiah, ziangtikah ti tal khi cu a um tengteng ding a si. Himi zawnah, thuthang latu pakhat cun famkim thei tawpin a suthliah ding ti a si. A rak simtu mipi khalin lungthiangte’n kan sim a thupi. Zo, ziang, khuiah, ziangtikah ti tal um lomi thuthang cu thuthang a tling lo. Curuangah, milai thu, a hmun, a tikcu cu a cuang theu ding. Mah thawn a pehparaw mi thu a si vetei’ rak ngaimawh lokmai dingcun thuthang a um thei dah lo ding. Hmun a ra cuang dingih, mai’ naivai deuh a si vetei’ huat ih rak lak cingcing khalle ngiaufio thilthu a si fawn. Haimual khawhnar ah mawtaw a letih minung pariat an thi ti bang sehla, Haimual khawmipawl in an ngaimawh dah lo ding. Kan thuthangca hmuahhmuah khi zoh sal uhla, hmun nei hlirte an si.\nKEIMAH thawi’ a pehparawmi thuthang a siih, kan ngaimawh khelkhel ding cun KEIMAH cio kan si tikah, thuthang ngan ding a mal awm ha. Lungto, thingbul thu tivek ngan a tul ding. Cuhmanah neitu nei lo lungto le thingbul deuhdeuh hril a tul lai ding. Lungto, thingbul tivek ah le, thuthang a rak um dah lo tikah thuthang a um nawn lo si ko. Leitlun ah thuthang hnakih rel le ngan hlawh hi a um lem lo ding. Cupawl hmuahhmuah cu milai, hmun, tikcu nei hlitrte an si hai. Rapthlak deuh thu a um, maklo deuh khal a um- thuthangmi cun lungthiangte’n a la hluahhlo ding a si ko. Committee thusuak le cozah thuthup tivek, mipakhat ih sumhawlnak siatsuah thei thil a siah lawngte a neitui’ siannak a dil ta ding.\nThu pakhat rel hlawh le kiangkap hngor hiamhiam cu a HOT kan ti theu. Cumi thu cu media ih hnavirh zawngtak a rak si. Cumi ngaihven nakcang thiam lo le ngan nakcang thiam lo cu media tawntai tinak a si. Ngaihven ih an ngan tikah a rak huatu cu mibanglo a si ve. Mi’ thuthang hmuah siar ih rel paih zet si, mai’ naivai deuh thu hmauh ngaimawh ding cun Plastine le Rakhine ram lam thuhla khal siar duh hlah seh. Radio khal ngai lo mai sehla…..\nMedia minung pakhat khalin media nungcang le daan pawl a theih a tul ve lala. A thuthang nganmi cu mipi hrangih thathnemnak petu, ralrinnak petu, theihnak petu ah maw midang siatsuahnak hrangih nganmi ti kha zohfel ding a si. Impartiality le Balanced ti thu hi rel hrih uhsi. Thleidan neih lo le cuaithlai tonih thuthang ngan tinak a si ko. Tu baite ih Rakhine thubuai khalah tanlam nei le theidannak thawi’ thungan an rak um phahphah. Cupawl ruangah boruak khal a sosan phah. Tum hrimih nganmi a um vekin tongkam ralrin ngah lo ruangih tanlam nei vekih lang khal a um thei ve.\nThuthang latu cun thluak nei zetih thuthang a lak khal a tulnak a um theu. Khatlam lawng sutih khatlam sut lo cun thu a khingbai thei. Tahthimnak an pek theumi pakhat cu- sui man rate ngan ding cunsui-sernak le sui zuarnak dawr ih na suhmi na ngan a si ahcun thuphanper ah na cang ding. Ziangahtile tanlam an neihcia ruangah mankhung deuhin an rak lo sim tengteng ding ti a fiang. Acozah bank ah na sut a sile sui man diktak na ngan ngah dingih thuphan na per lo ding. Sui dawr rori ah ka sut ih in rak simmi ka ngan pam a sisi ti cu tansan dik a tling lo. Na suhnak hmun a palhcia. Tuanvo neh lo na si tinak a si. Lai tongih suahmi thuthangca pakhatin tubaite ah hivekin thuhram la in a ngan ka rak hmu. Poi ka rak ti zet. A thuthangca khong tam a duh men ruangah mi tlonin a phartlio tla a bang. Cui hleiah thuthangca dang kha a relse deuh phah lailai. An ngandan lo vekin a relsak.\nThuhram laknak ding ngaingai cu a thei ko ding nan, mi tlon menah media daan a pahbal hrim maw, media kalhmang a thei lo henha? Kan thuthangcapawl an rintlak vivo le mi an bang vivo a duh-um zet. Mipi vangtlang cun media kalhmang ziang an thei cuca loih a khawvel ih tlangleng cin tal cun theih kan tum hramhram kei uh. Bias le unbalanced (tanlam nei le khingbai) ih kan fehpi theu cun fala tlangtla kan hluan tinak a si ding.\nAttribution (thu laknak hram) dikfel zetih neih thei a tha. Thuhram (source) ahhin primary source(thuhram pi) khal secondary source(thuhram pahnihnak) khal a thiang veve ko. Primary source kan ngah thei lo a si hmanah secondary source pahnih tal kan hawl ding. Secondary source ahcun relsawngmi (hear say) khal a tlem. Sinan, a cangtheimi(relevant) a si maw si lo, bulpak asialnak(interest) a tel maw tel lo na thliar ding. Velthem le mi tlon demdem hmang kan si ahcun atlunih daan khi cu kan thlun ngah dah lo ding. Velthem le mitlon hiamhiam hmangpawl cu media hna tuan loin lakphakdawr ah waiter tuan sawn mai ding.\nLai journal ah thuthang a tam deuhbik ih mipi siar khal a hlawh zet a bang. Ka mangbang zetmi pakhat a um. Lai journal hminih kan vulhmi reporter pakhatte hman ka hmu dah fawn lo, rampi lairelnak le ramleng thuhla mak zetzet kan ngan thei thotho. Kan tawk nasa. Kan mizia fihnung zet pahnih a um. Mi’ thuthang ruk(fir) sak lokmai, thuhram laknak fiangfel ngan duh loih a laktawi danglam zetzet tarlang nualnal men kan hmang zet. Tahthimnak ka vun la duak dingih, neta vivo ih kan Lai journal pawl zah an kai theinak dingah ka relmi a siih, rak hua hram hlah hai seula- May 16-31, 2012 suak Meifar weekly news journal cahmai pakhatnak vial hmanah khan CNF le Acozah Tawngaw Leh, Vice President U Tin Aung Myint Oo Bang Ding tipawl (adang relcawklo an um, an rak um, an um rero lai)… thulaknak hram tarlang riai loih thuthang nganmi kan rak hmu cio ko ding. Media kalhmang vek asile khivek huthangpawl khi cu Meifar in thlahlawh pe ih a thlahmi thuthanglatu(reporter) in amah rori ih a va lakmi thuthang a si tinak a si thlang.\nMicrophone le camera kengih Lai thuthanglatu vek vei ka hmu dah fawn lo, a theih khal ka thei dah fawn lo, ka mang cu a bang zet. Larawknak ah an rak hmu teh si pei maw? Media daan pakhat ahcun ‘Avoid stealing other people’s work’ (midang tuansuahmi kha va ru hlah) ti a um. Ramsung, ramleng thuthangcapawl ih thlahlawh pe rori’ an vulhmi reporter-pawlih nihlawh le tuanbangnak kha, zahthlak takin, kan ru tinak a si. Rukru kan si ti hi theiaw nungna kan ning a zak zet ding. Cahram kan ngan tla si sehla cu a zia lai. Adang phunkhat a um hrih. Thuhram laknak cu ngan ve nualnal, zoi’ theihtheih lo dingih mi bumkual tum kan um. A laktawi in kan nganih hrokhrawl takin kan tarlang theu. Rukru nauta thotho. June 15-30, 2012 suak Chindwin Today semi-monthly journal sungta kan zoh asile, IN, FC, MP, KNT, HP, TV, ML, PTK, TN, MZM,… tivekin an thu laknak kha an tarlang. BBC, CNN, RFA tivek tla cu zopoh ih theih a siih, a tawinak ih ngan khal a awm. Radio le internet ta kan la a si hmanah a hmin le website tarlang ngam ding a si. Cahmai an tenren tuk deuh ti sehla, catluan khat an luah ve thotho fawn si; a famkim ih an tarlang cun miin an rak siar ngah ve pang ding ti an phang mawsi tiah ka ruatbuai. Kan mipi hrangih thuthang an ngan cu ka uar zet nan, hrokhrawl suahih thulaknak an phehkual hi cu Laimi rak si venak ihsin ka ning a rak zak thei tuk. Kan zongsang lo hram kei uh. Kan thu laknak tei’ kan zahthiam ding a si. Chin World media le Chinlandtoday ta kan lakmi tla hi cu fiang takin tarlang hleice sehla ka ti lam.\nKan Laimi website lar le taima an sinak kha sunsak ih cawimawi ve ding. An siannak tello ih kan rak lak hlei hman, kan firnak journal hmin tal cu raltha tak le fiangfelte’n run nganlang hramhram dingah ka dil duh hai. Ngaingai ahcun journal le website sungah kan rak siar le theih neknek zo. Zarhkar tel rei hnukhua ah a rung suakih a tamsawn tla cu an laknak ihta kan rak siar ve theh. Pheh lote’n nganlang hai seula kan zah sawn ding. May thla suak F-Twenty journal(Supplement A,B) ka rak siar ih thuthang fing khat tilo cu a laknak felfai te’n a tarlang ngam theh. (Cumi khal cu an type hrelh pang a si ka zum, adang hmuahhmuah a ngan ngam ruangah.) Hivek hi midik umtudan le media fehphung hrimhrim khal a si. Hmailamih kan Chin media feh vivo danah thansoh kan pan beiseiin duhthawh takin ka relih a ngaihna in rak thiam hram pei. ‘Ka thei, ka thiam’ tinak si riai loin, Laimi ka sinak dinhmun thawn Lai journal zah a kai sinsin ka beisei ruangah ka rel ve a si ti zawngin in rak laksak thiam dingah zangfah ka lo dil duh. Casiartu, casuahtu, thuthang latu tha suak sinsin hram hai seu law.


Burma Ram Feh Dan Ding Part 33 - Chinland Today Media\nBurma Ram Feh Dan Ding Part 33\nArab Spring leh Burma\nKan theih cio vek in kan dung zarh ah President Thein Sein le Pi Suu Kyi cu Naypidaw ah nazi 2 sung an kawm aw aw.Hi hi kum 1 sungi vawi 3 an kawm awk nak kha a si.Nikum August thla ni 19 i rinlopi i an pa hnih an kawm awk i sin Burma ram politic cu a thleng aw thluh a si mai.Himi ziang ruang ah a si ti tui tum ah zoh thlang seh la.\nTunisia ram khi Africa si si ,Muslim ram an si.President Ben Ali in kum 24 lai a rak uk nak ram a si.Economic ah Burma hnak cun an tha tuk.An that tuk ruang ah university graduate an tam tuk i,cumi ah economic thanso nak in a dawi ban lo.Graduate sisi hna hmu lo an tam tuk.Hihi pakhat ah cun corruption tam tuk ruang khal ah a si.President pa i nupi hi a corrupt tuk ti a si i,an mah le an sungkhat lawng an lian aw tir.\nHi tik lai ah degree ngah tlangval pakhat pa cu hna a hmuh lo ruang ah thlai hnah thlai rah leng te thawn zuar in pum a cawm aw i, vawi khat cu cupa cu na um lo nak ding ah na um tiin police nu in a beng.Hipa thinna tuk cun a ur aw aw.i a ur awk i sin mipi thin heng cun khaw tin ah sandah an piah.Ni 10 hnu hrawng ah hi pa hi a thin.Hihi December 20010 le January 1911 ah a si.Hipa hi a thi i mipi thin heng sinsin cun thawng tam zet zet in khawpi tin ah sandah an piah vivo.\nKhui tawk in ha ka theih ti ka thei nawn lovi Tunisia i mipi sandahpiah hi Burma ram hotu pa Gen.Than Shwe cun thin phu hlup hlo in a rak thlir ring ring ti a si.President Ben Ali cu Saudi Arabia ah a tlan a tul ta,Hi hnu ah Egypt mipi pawl in an President Hosni Mubarak cu duh lovin sandah an piah ciam co i,February 2001 ah Mubarak khal cu an bang ta. Hi hi Gen.Than Shwe le a ho pawl cun kan theih hnak in an thei.\nArab spring hlan ah cun ka run ngan zo vi,ralbawi pawl cun Pi Sui Kyi hi ziang tik hman i Burma politic i tel lo ding in thang an kam.Kan kam ngah ria e an ti ding.Suu Kyi kha hrilawk ah a tel thei lovi,cuti tho tho vin 2015 i hrilawk khal ah tel thei lo ding in an tuah cia .Cumi cu kan thei thluh ko.2015 ah Suu Kyi hi kum 70 a kim ding,Hril awk leh 2020 ah cun kum 75 a kim ding.Cumi a si ah cun Pu Victor Biak Lian i ka hnen I a sim mi a dik sin sin ding.Burtma ralkap le mipi in democracy an ngah ngai ngai tik ah cun Suu Kyi cu kum 75 lai si in a tha hnem nawn lo ding a ti.\nCutin an tum cing in tu ah cun Suu Kyi cu President in vawi 3 a tong zo i,cumi lawng si lovin parliament in a poimawh bik committee pakhat ah chairman ah an ret t ria.\nZiang ruang ah ti le ziang ti vek in August 2011 ah President Thein Sein le Pi Suu Kyi hi an be aw aw ti cu suak leh ah kan ngan ding.


A Pasal Thi Zo In A Paisa Thuhnak A Sim Thei – Meifar\nA Pasal Thi Zo In A Paisa Thuhnak A Sim Thei\nDecember 18, 2021 admin Leitlun 0\nPhilippines putar Manuel timi cu mi taima zet a si ih nga vulh in a innsang pawl a cawm, a nupi Pampanga thawn fate 11 an nei ih an fale pawl cu an nauhak zet lai. Manuel in a hnaṭuannak ihsin P1 million man lawng pakhat a lei hnuah inn ṭha zet a sak, asinan Manuel hi a damlo phahphah ṭheu.\nA damlo laiah a fale hnenah a lukham sung le a kor sungah sumpai P300,000 a ret ṭha thu a sim thei hnuah heart-attack in a thi. A sumpai thuhmi P300,000 cu a thlan tuahnak ah an hmang, innsang pabik a thih hnu ihsin an harsa vivo. Pampanga in a pasal hi a mang ah a hmu ṭheu.\nAn fale pawl hi an nauhak zet lai ih tlawngkai lai an si ruangah sumpai lakluhnak an nei nawn lo. Cutin Manuel ih ro thilri pawl cu an zuar vivo, an nuntu khuasatdan a harsat ruangah an inn hi zuar an tum.\nAsinan mithi khua ih um an pabik Manuel in an innpi an zuar tum cu a siang lo a si dingin a nupi ih mang ah ara lang ih an hmunchar ih thilsia retnak innte khi va thiatbal thluh uh tin a fial. Pampanga in a fale pawl hnenah an hmunchar ih inn te cu thiatbal dingin a fial nan a fale pawlin innthar a si tin an thiatbal duh lo lawk, Pampanga in a fial ringring ruangah an thiatbal sal.\nCutin an thiatbal ih a zialphah pawl an dirsuak laiah thirkuang tumpi an hmu, a sung an vun zoh cu palang tam zet sungah sumpai an hmu. Sumpai cu an siar ih an ram paisa P3 million rori arak um.\nInnsang nubik Pampanga in sumpai a hmuh veten a ṭap ciamco hngal ih, “Ziangruangah hitin sumpai na rak khawl ṭha, na damlo laiah siizung ah rak piahaw sawn ding na si nan” tin a pasal mual liam zo cu a ṭah. Manuel cu a damlo laiah pacang zetin arak um ih siizung piahawk khal a duh lo.\nManuel in sumpai cu a fale hnenah a zem, a fale pakhat ah P100,000 ciar a pe ih a dang cu bank ah a ret ṭha. Philippines mipi in, “Mithi khua ihsin khal a innsang pawl a seherh ih an harsatnak pawl a sutkian sak” an ti.\nA Fapa Cawi In A Zuk Aw, A Phenhlam Cu A Danglam, Ṭihnung Um !!!\n“An Doaw Sal Asilen Ka Tlan Nawn Lo Ding, Ka Kum Khal A Upa Zo”


Tlawng Kan Va Ap Khin “Nan Duhduh In, In Vuak, In Vel Ko uh, Na Zirhmi Thu Cu Zawn Lungten Kan Zir Ṭenṭo ding Hokhaw” Ti Tluk A Si – Meifar\nTlawng Kan Va Ap Khin “Nan Duhduh In, In Vuak, In Vel Ko uh, Na Zirhmi Thu Cu Zawn Lungten Kan Zir Ṭenṭo ding Hokhaw” Ti Tluk A Si\nMay 24, 2021 admin Lawrkhawm 0\nThuneihnak latu ralkap in June 1, 2021 ihsin nauhak pawl tlawng an kai thlang ding an ti. May 24 ihsin hmin pek a theih ih ṭhenkhat cu hmin an pe zo.\n2020 kum, Sagaing ramțhen insin CAM cuhtu Salai Lal Than Cuang (Cuang Bik) in “Tusun Chin State sung tlawng aptu hmin list a ra suak. Kan Falam township sungah tlawng aptu kan tambik ti a si. Kan fanau pawl fimthiamnak kan seherh tuk ruangah a si thei nan, tu laitak fang ih tlawngkai cu that lam aiin siatnak a suah sawn.\n(1) Sal thinlung ciahnehnak ding zirhawknak: Uico pawl in diklo tak in ramuknak an lak ih mipi hrang zawnruahnak tello in an lal theinak ding si ahcun mi kap, mi keu, mi vuakvelh rero in Acozah din a tum rero.\nCui sualhmang tlukvek fang hriamkai pawlkawm pawl ih kuthnuai ah tuan duh lo in Acozah hnatuan cia ziangmaw tizah CDM an lut rero lai ah Sualhmang pawl ih on mi tlawngah va kai thotho kan tum cu, Sual sal sung lut ding pawi ti lo tuk khi kan bang. Tlawng kan va ap khin “nan duhduh in, in vuak in vel, in pawngsual ko uh, na zirhmi thu cu zawn lungten kan zir tento ding hokhaw” ti tluk a si.\n(2) Ziangtik lai khal (kapawk) rambuai thei: Tu’ah Township tin ah PDF (mipi hriamkai) a phunphun an ra suak ih rallokap Uico pawl cimit ter dingah tan an lak rero lai tak a si. Mipi hriamkai pawl cun mipi zawnruahnak nei theu hman sehla, mipi (upa, nauhak ti um lo) hrang ziang zawnruahnak hman nei lo uico pawl cun tlawngta e, nauhak e ti um lo in an hmai ih um poh poh an kap theu ti kha kan theih hngilh lo a pawimawh.\nPDF pawl cun Uico pawl rori bat in an kap curco ding nan, uico pawl cun kah dingmi an hmuh lo cun a hmai ih um um in kahsak ding. Cu tluk ih risk um lak ah kan fanau pawl က ခ thiam duh ah an sahim lo nak ah kan thlah tum cu an ngah dingmi thiamnak le an risk mi a mil aw in kan thei maw si?\n(3) Covid 19 hi Mizoram hman ah a cem hrih lo: Nauhak le tarcaklo hrang tihnung um cuang mi Covid nathrik hi a cem nak ding san a um lo. Cu ai tih nung um meithal keng uico pawl ruangah kan ngaihsak thei lo ruangah sawn a si. Na fanau pawl cu mibur pi lakah Covid nat kai tih lo in na thlah thotho ding maw?\n(4) Ziang cuca khal zirhawk ngai um cuang ziklo: Tuvek ih rambuai lai ah tlawng inn ah saya deihaw lole budget deih aw lo thawn tlawng thaten run a theih cuang zik lo. Saya/ma pawl khal in thinlung lut tak in an zirh thei cuang zik lo.\nRalbuai lo kan kiangkap ram pawl hman Covid ruangah tlawngkai ngam lo ih an cawlh lai ah rambuai le reh hrih lo, Covid lakih kilhimdan zianghman um lak ih lo theih lo ih tlawng kai ter in tum ciamco mi hi kan fanua pawl ca thiamlo ding in seherh tuk ruangah a si lo.\n“Ram pumpi hin kan kut hnuai ah daiten in kan uk thei zo a si, sal thinlung kan bun thluh thei zo” ti finfiah a duhnak men a si ti hi kan theihthiam a tul tuk e. Rallokap pawl ih Chinmi pawl in duhdawt lo zia thu khal theihhngilh mei lo ten aw.\nRalkap In June 1 Ah Tlawng An Ong Ding, Nikhatnak Chin Ramsung Ah Hmin Pe 1,796 An Um\nChin Palik In Palik Bawi A Kap That, Vei 20 Hrawng A Kap


SAC ralhraang in Psy Ops hmangin mipi thinlung ciah neh tum | Falam Online Media\nSeptember 18, 2021 September 18, 2021 Ni Hnem Sung\t0 Comments\nPsychological operations (PSYOP) timi cu a ol zawng in kan sim a si le thinlung/ruahnak lam raldonak ti a si ih cu mi cu ralhraang pawl in a lang hngan rorin an hmang thok rero thlang a si.\nSeptember thla thok lam ih kaih tuar hriamhma thawi` khatmi mino 2 zuk cu September 18 ah tumtah nei in ralhraang pawl in internet cahmai ah an theh darh.\nMipi le nunnak thaap in ralhraang do ngamtu mino pawl thinlung ah ṭihphannak ciah khat dingih zuk an ti darh hrim mi thuthawn pehpar in rampi boruak thlirtu mipakhat cun mipi thinlung an thleng dang lam thei cuang lo ding a ti.\nAmahcun “Atawpkhawk dinhmun kan thleng zo tikah ziangvek thil thleng khalin mipi thinlung a ti dang lam thei nawn lo ding tiah ka ruat.”\n“Ziangah cutin kan rel thei ti le rampi a buai thok ihsin kum upa nauhak tilo, ralṭha zetin lamzawh duhphorhnak an nei ngam. Mitamsawn cun ralhraang pawl ih thuanthu mawi lo kan thei thluh cio ih ziangvek dinhmun kan thleng thei timi thei cingin lamzawh duhphorhnak an nei ngam cu kan San dung zawng ih kir saal hnak cun nunnak kan thaap sawn ti thawn a bangaw a si”.\n“Cuhleiah mipi humtu hriamkaibu kop in kan mino tamzet cun ralhraang an do rero zo. Cangvaihnak an nei mi kan zoh tikah an lungput a lang thluh.”\n“Cun, Ralhraang kut tuar in rapthlak zetih that tuar le ralhraang hremnak/kapnak hriamhma zuk tivek cu online ah nitin kan hmu ringring. Curuangah Psy Ops hmangin mipi thinlung an ciah neh tum cu santlaihnak a nei thei lo ding tiah kan ruat” a ti.\nSAC Ralhraang pawl ih theh darh hrimmi zuk sungih mino pahnih cu Kayah ramṭhen, Dimawso peng ih um an si.\nTufang Online ih Lar zet mino pahnih tei` thuhla Dik\nPengkulh sungah kahdonak a suak ruangah khuami dang pawl thawn hramlak ih beu mi an si ih ei-in le thil ṭul neuhneuh lak dingin khua ih an kir lai ah ralhraang pawl ih kaih an tuar tiah theih a si.\nHriamhma thihnai thawn kut zungthum thlir lai mino pahnih zuk cu September thla thok lam ah internet cahmai ah a darh thok ih, mizaan, September 18 ah ralhraang pawl in tumtah nei in a tharin internet cahmai ah an darh ter saal a si.\n← SAC Ralhraang kut tuar in Pastor Cung Biak Hum mual liam\nCNO/CNDF le PDF (Kalay) ṭangrual dingin tiamkam tlangthannak nei →\nKuva Dawr ah Boom pahnih An Sar, Khuasung Mipi Thinphang


Keden | VCTH\nHome » Cahram » Keden\nBy vcth on November 20, 2015.\nVoikhat ah Ghandi cu tlangleng thawn khual a tlawng. Vansiat ah a keden vorhlam tlangleng parin a tlak ter pang. Sar thaim a si nawn lo. A keden kehlam a lak lohli ih tlangleng parin a deng, a keden vorhlam thawn a neihnak hmun ah.\nTlangleng a topi pa pakhat in, “ziangah na keden na hlon,” tiah a sut. Ghandi in, ‘Vorhlam ka thlau zo, kerhlam lawng nei cu a ṭhahnem lo. A rei hlanah hih tlangleng zin ah mifarah pawl an vak an tawi ding, ka keden thlau mi an sar ding. A sartu pa hrang hman tlak si dingin a tang mi ka keden kehlam ka hlonnak a si,” tiah a ti.


Ralkap In Naupai An Velhnak Ah A Nau A Siat – Meifar\nJune 21, 2021 admin Myanmar 0\nJune 14 ah Yangon Region, Hmawbi Township, Sein Shwe Kone khua ih tlawnginn a kangsiat. Zo in an urkang ti an thei lo, mipi kilhimtu PDF pawlin anmai urkang a si lo thu an phuang zo.\nRalkap pawlin mipi urkang ah an puh ih khuasung mipi pawl cu an vua ih an vel ciamco. Innkhat hnu innkhat thu an va sut vivo ih tlawnginn urkangtu an theihsuah hlanlo khuasung mipi pawl cu an vel vivo tum.\nCumi hnuah lamzawhnak ih tel ṭheu le National League for Democracy (NLD) member pawl an hawl ih minung 40 an kai, cumi lakah naupai pakhat a tel, a naupai cu thla 2 a kim zo. Cet thilri thawn a phone sung an zohsak ih zuk an delete zo mi pawl khal an hawl hmu theisal.\nA phone sungah lamzawhnak ih a tel lai zuk pawl an hmu ruangah an vua, an vel ciamco ih a naupai mi a siat. June 16 sun ah naupai cu an suahsal ih damlo bese zetin siizung ah an tuamhlawm, tlawnginn urkangtu cu kaih ngah tengteng an tum ruangah khuasung mipi pawl thu an sut rero lai.\nNauhak tlawng ap lo nulepa pawl khal an vua ih an hrem. Khuasung mino pakhat in “Kan tlan asilen kan innsang, kan nulepa pawl an rak hrem ruangah tlan ka tum lo. Innsung ah ka rak um ih in ra kaih ding caan ka hngak men” a ti.


Kumkhua hrang Tumtahnak - Chinland Today Media\nNovember 14, 2012 12:15 am·0 comments\nBible Siar Ding: Efesa 3:1-13\nCumi cu kumkhua tumtahnak a neihmi vekin Pathian in\nkan Bawipa Khrih Jesuh sungin a kimter a si.\n– Efesa 3:11\nPathian ih “kumkhua hrang tumtahnak” cu ziangso a si? Cumi cu ziangmi a si ti kan thei thei pei maw, asilole cumi cu theih thei lo dingmi thuthup so a si?\nPathian cu tumtahnak nei lo ih um a si lo. Pathian ih sinnak cu ziangmibik a si ti langter lomi (pointless) le sullam nei lomi (meaningless) zianghman a um lo. Ziangtinkim a tuahsermi le ziangtinkim a cantermi hmuahhmuah cu tumtahnak pakhat hrangah a si. Lei le van a sersiamnak, minung pawl anmai’ duhhrilnak in sual tuah theinak a peknak, Israel miphun cu Amai’ minung bulce dingih a hril duhsannak, kanmah rundamtu dingah leitlun ih Messiah Jesuh a run thlahnak – cumi pawl hmuahhmuah thilcangmi zate cu pakhat lawng a simi, thutak a simi, a nungmi Pathian Amah lawng in Khrih thawngin sunlawinak le upatnak a zate’n co theinak dingah a si.\nKannih zumtu pawl tla hih thilcang reromi sungih kan telnak thawngin thluasuah kan co bet vingvo thei a si. Kan nunnak pumhlum in Amai’ thuneihnak sungih kan aap awk thluh (surrender) tikah, a zaangfahnak (grace), a ngilneihnak (mercy), le a ngaidamnak (forgiveness) thawn sunglawih in a um sinsin a si. Pathian in kan rundamnak hrangih a run thlahmi A Fapa Jesuh cu Rundamtu ah cosang duh loih a eltu (refuse) pawl hrang ahcun Pathian cu a thianghlimnak (holiness), a dingfelnak (justice) le a thutthennak (judgement) pawl langter in A sunlawinak a langter thotho a si. Himi lamzin pakhatkhat hmangin Amah cu sunloih a si ringring ko ding.\nPathian cu a liam cia caan ah hna a rak ttuan zo, atu laifang khal ah a ttuan rerolai, ih a ralai dingmi caan ah tla A hmin thianghlim sunlawinak ding “kumkhua tumtahnak” (eternal purpose) thawn hna a ttuan rero hrih lai ding a si. Kumkhua hrang a tumtahmi pawl cu atak in phuanlang a si ringring ding.\nBawipa Pathian, kumkhua hrang Na tumtahnak sungih ka tel ngah ve ruangah ka lungawi. Ka tuah ka ttuanmi ziangkim hi Na hmin sunlawinak hrang hlir ih a can theinak dingah in bawm hram aw.\nTini ih duhhrilnak ka neihmi hin Pathian ih kumkhua tumtahnak\nkha ziangti’n a langter thei pei?


Ukraine Buainak Ah NATO In Ralkap A Thlah Tum Lo, Ukraine Hi NATO Member A Si Lo – Meifar\nUkraine Buainak Ah NATO In Ralkap A Thlah Tum Lo, Ukraine Hi NATO Member A Si Lo\nThe North Atlantic Treaty Organization (NATO) sungah leitlun ram picang zetzet 30 an um ih NATO sungih um lo ram pawl thawn an doawk asilen bawmaw tawn dingin thutiam kamawknak an nei.\nRussia in NATO pawlkom hi a do nasa, Ukraine ram hi Russia kutsung ihsin zalennak ngah a si nan Russia in a control tum ringring lai. Ukraine ram in sihimnak hawlin 2008 kum ah NATO member si dingin hmin a peaw nan cohlannak aum hrih lo ih NATO thawn pehtlaihaw (partner) men a si.\nGeorge W Bush president arak ṭuan laiah Ukraine hi Membership Action Plan (MAP) ah thunlut dingin a ti nan Germany le France in an duh hrih lo. NATO member si dingin a tling hrih lo an ti, khatlam ah Ukraine hi NATO member asilen Russia thawn an buai a ṭul ding ti an hmucia ruang khalah a si thei.\nNATO cu leitlun ralpi a veihnihnak a cem hnu 1949 kum ah members 12 in an rak din thok. Cumi hnuah ram 30 an funkhawm aw ih an bawmaw ringring, awlsamten NATO member ih lut khal a ngah lo.\nRussia-Ukraine buainak ah NATO secretary Jens Stoltenberg (kum 62) in, “Russia ih cangvaih cu a ṭha lo tuk, Ukraine ih duhhrilnak ah a hnar rak tawk rero a ṭullo. Mithi tam zet an um zo ih nan mawhphurnak a si. Russia in Ukraine ram cu NATO ih naute ah a ruat. Ukraine ram parah ziangvek ruahnak nan nei asikhallen thahrum thawn a ṭullo” a ti.\nMedia pawlin NATO ralkap an kuat tum le tum lo thu an sut ih Jens Stoltenberg in, “Ukraine ramsung ah NATO ralkap an um lo, Ukraine ram ah NATO ralkap thlah kan tum lo. Ukraine hi kan ralkap pawl ih partner a si, NATO member a si lo” a ti.


Angki Hngawng Kautuk Hruk Ruangah Vanzam To Awih Lo - Chinland Today Media\nAngki Hngawng Kautuk Hruk Ruangah Vanzam To Awih Lo\nFebruary 7, 2017 2:24 pm·0 comments\nHmin lang duh lo, kum (21) mi nunau pakhat cu Louisiana khua, New Oreleans airport ihsin a umnak Florida Fort Lauderdale ah vanzam thawn tlun a tum sina’n tlung ngah lo’n a um.\nCuih nunau nu cu vanzam par a thlen hnu reilote ah vanzam sung hnattuantu pawl in vanzam par ihsin an dawi ti a si. An dawinak san cu a hrukmi a angki hngawng a kau tuk ih hmuh ding awmanglonak hmun pawl a lang tuk ruangah a si ti’n dawi a tuartu nu cun dawi a tuarnak thuhla a sim.\nCuih thuhla cu amah in zatlang theih dingin a pholang ih cuih a to dingmi vanzam khalin an dawinak san thuhla cu sannak a nei ve. Cuih airline cu Spirit Airlines a si ih dawi a tuartu nu’i thuhla hi an sim uar menmi a si. Thungaite cun cu nu cu zuu a rit tuk ruangih vanzam to an khamnak a si ti a si. Amah cun “hiti ih in ti ruangah ka ningzak tuk” ti’n Local 10 News zung thawn phone thaw’i thusuhnak ah a sim. Vanzam par ihsi dawi a tuartu hi amah le a rualpi, cun midang pakhat thawn pathum an si tiin a sim bet.\nAirline ttuanvoneitu Paul Berry cun dawi a tuartu nu hi vanzam par a kai hnu reilote ah vanzam suak(zam) lohli dingin zukamnam thawn mi a tirh ciamco. Angki hngawng kauh tuk ruangah tiin zohman kan dawi dah kel lo, sina’n um daan le ttongkam mawilo/sia cu kan dawi” ti’n Paul in a ti. Dawi a tuartu nunau pathum lak ihsin Cathy Supp timi in internet parah ‘zatlang hmuh mawi lo khop in a awm a lang tuk tiih vuantthan pakhat ih a ti ruangah cu nu cu a ningzak tuk ih a ttap’ ti’n a ngan.\nCu lawng siloin cu nute a ttah ruangah a mitthli hnulnak hrang tissue paper ka dil ih keikhal dawi a tuar cih. Midang nunau pakhat a rong lut leh ih anih khal hmaisa nu vek thotho in taksa tuam ttha lo ih hnipuan na hruk cun rong lut hlah ti’n an rak auh thotho ti’n a sim bet.\nCredit : Madi Lay (Shwemom)\nInn Nei Lo Pawl Rawl Petu Kai\nAustralia In ‘Cockpit Rule’ A Kauhter Bet\nRonaldo A Leksal Mai Thei\nGaga cun Relhnak Pakhat ti’n Mak Tuk in A Cei Aw Ih, Ti Ding Theih Lo Tuk Ah Miley Cun Lei Khak


A Dik Lomi Simsungnak - Chinland Today Media\nJuly 8, 2010 12:16 am·0 comments\nJesuh cu Olif tlang parih a tolai ah a dungthluntu pawl a thupte in a hnenah an ra ih, “Hih thil hi ziangtikah so a can ding? Cun na rat saalnak caan le sancemnak langtertu ziang thil so a um ding, in sim hnik” tiah an sut. – Matthai 24:3\n– Job 36-37\n– Tirhthlah 15:22-41\nThuthangca pakhat in raalrinnak thu hiti’n a simsung: “July 22, 2009 ah Ni a thim ding. Ni thimnak in gravity timi leilungpi ih dirh theinak tha parah hna a ttuan dingih electronic plates pawl an kuai dingih Japan ram ah linghnin le siatsuahtu tsunami a suahter ding.” Himi thu thawn pehpar aw in American Scientist pawl in, “Zo vek scientist hman in ling napi a hnin ding timi an simsung dah lo, ziangti’n a cang ding ti an thei lo, hmailam khal ah theih thei ding an ruat dah lo,” tiah an ti.\nJesuh Khrih ratsaalnak ding ni simsungnak khal a dik lomi tampi a rak um zo. Bawipa in, “Cuih ni le caan cu van ih a ummi vancungmi siseh, Fapa in siseh, zohman in an thei lo, Pa lawng in a thei,” (Matt. 24:36) a ti. A dungthluntu pawl hnenah Jesuh in a ratsaalnak ding ni simsung ding ai ah hngak uh (c. 42), raalring te’n um uh (c. 44) tiah a sim.\nPeter in, “Bawipa ih Ni cu rin lopi ah fifir bangin a ra ding (2Pet. 3:10-11), nan nunlai ahhin ziangbangtuk ih nung ding so nan si? Nan nunnak cu a thiang-hlimmi sisehla Pathian hnenih hlanmi siseh,” tiah a ti.\nA maksakmi kan Pathian le in Rundamtu Jesuh Khrih ih sunlawinak a lang ding tiin kan ruahsanmi ni sunglawi hngahnak ah kan thazaang cahnak hmang dingin Jesuh in in duhsak a si. – C. P. Hia\nPa khatkhat in Jesuh ratsaalnak ni\nA cekci in ka thei a si tiah\nLo bum in a pengah lo hruai hngai hlah seh,\nBawipa in a ni ka thei lo a ti.\nKhrih ratsaalnak hngak awla Khrih sunlawinak ah na nung ding.


China ah mi 2 thi dingin daan tat an si - Chinland Today Media\nChina ah mi 2 thi dingin daan tat an si\nJanuary 22, 2009 11:55 am·0 comments\n22-01-09: Chinese Court cun Tian Wenhua (66) le Zhang Yujun (40) cu thi tlak an si tin an thuhla a relsak. Nu sual a si tiih an phuan mi Tian Wenhua hi China ram ih Chaiwoman of Sanlu Group ah hotu sang sinak a rak kai zo tu pakhat a si.\nTian hi kan dung December thla ihsin cawhnawi in thalo le a dang rit theihthil a tuahmi cawlsan dingin palit pawlin an rak sim zo nan a rak zawm duhlo. Court cun Tian lawng siloin a dang Zhang Yujun khal thi ding in a thuhla a rel sak thotho.\nZhang hi China ram sung rittheihthil dawr nasa tak neitu pakhat a si. Kan dung June thla ahkhan a pi nu rori cu a zuarmi cawhnawi a in ruangah a rak thi zo.\nPalit pawl cun Tian Wenhua le Zhang hin cawhnawi ah sivai thalo an thlak tin an phuang. Tian Wenhua le Zhang Yujun hin nauhak (6) pawl ih nunak an liamter ih a dang nauhak 300,000 pawl khal thi zikte in an khawsa ter. Court cun hivek thil thalo an tuah ruangah thi ding in a thu a relsak lai a si.\nMi dang 21 pawl khal himi thuhla an telih rungah kaih an tuar ih an thuhla rel a si cih ding. Cun, Yanzhang Zhang Yujun ih hna tuanpi Zhang Yanzhang (24) khal damsung thawng ih thlak dingin a thuhla relsak a si.\nCulo, mi (3) pawl khal kum (15) sung thawng tla ding in an thu relsak thotho an si. Innsang 200 pawl cun hivek thihnak thlentu company le a hna tuan pawl cu $160 lenglo kuan dingin acozah an nawr; cumi hleiah an fate damlo pawl hrangah enkawlnak dingah sumpai tampi an dil bet.\nInn sang tampi cu rorelnak Court, khawtthler hmaiah an pungkhawm aw ih Tian le Zhang thi tlak an si tin sandahpiahnak an va nei. Nupi nu pakhat a fate ih a thisan mi tla cun “Thu dang rel a tul lo, pistol ih kah thah cih ding si si” a ti.\nNUP 2010 Hrilawknak Ah Tel Ding\nNa hrang ah website in thla a cam thlang ding\nBush in Kawlramthu UN Ambassadors relpi\nWhite House Innpi Computer Capawl Ruksak Tum


Nupi Thawn Taksa An Pawlaw Tikah Nunau Zahmawh Ihsin Voihvek " Puun " Tiin A Suahnak San Bik.. -\nNupi Thawn Taksa An Pawlaw Tikah Nunau Zahmawh Ihsin Voihvek ” Puun ” Tiin A Suahnak San Bik..\nMai Sofia June 28, 2020 0\nPasal nei cia Nunau pawl in ” Ziangah saw taksa kan pawlaw tikah kan zahmawh ihsin Voih vek Puun tiin a awn tteu ” tivek i sut tu an tam ih taksa pawlaw nak lam pawl kan cekfel rero ih neta ka hmuh ngah mi tampi aum. Ahrek cun nan tong ko ding nan a hrek cun ton dahlo an tampi si ko ding.\nHmaisabik ahcun Mipa le Nunau taksa an pawlaw tikah Nupi ih zahmawh cu an tthun an phawrhsak lala . Mipa in an thun tilah thli khal a lut ve. Nunau ih taksa sungah thli a rak thleng tikah ralrin loin lut suak tuah men le Nunau ih taksa sungih um thli pawl an suak sal nak asi.\nTi rupro in nan tuah tla le thli tampi a lut sinsin.. Cun , Nunau Kaa ihsin mipa zahmawh an fohsak khal le Nunau ih tanglam cu a ongzo ruangah thli tampi lutnak dingah a ong sinsin. Doctor hrek ih rel dan cun ” Nunau pawl an pheipong ciip in nan tuah le thli lut a mal dueh ” tiin an rel.\nSinan,Mai Nupi thawn tuahaw dan a phunphun aum ih pheipong ciip lawnglanwg tauh ding asi lo. Nunau zahmawh sung thli lut mal ding na duh ahcun a pheipong ciip te’n na thun ding.. ti asi: An Pheipong an ciip lo ahcun Mipa zahmawh lutnak lawng silo in thli lut thei nak ding tiang an ong ruangah asi ” tiin an rel.\nCuruangah Nunau zahmawh ihsih Voih vek Puun tin an thawk tteu nak cu natnak asi lo.. ttha te’n ralrin le thli lut a mal ” tiin an rel.\nPrevious Post: Myanmar Ah Tlangleng Hman In Khual Tlawng Thei Thlang Ding..\nNext Post: Myanmar Parah R2P Kah Dingin Vote An Pek Tum..


Ka hna thlam ah a cam - Chinland Today Media\nApril 6, 2009 10:39 am·0 comments\n· Ca zoh zuam lo ih ka um caan ah mi harsa rethei tlawng kai, zir duh zet tampi an um nan zirnak ding sumpai an nei lo ih hnatuan in harsa zet in an khawsa ti ih ka nui zaan tin ca zoh zik ih in simmi ka hna thlam ah a cam ih ka zoh tento sal theu.\n· Ka thin heng hlukhli tikah ka nu in thinheng cu mi aa pawl ih um tu daan so khaw, thinsau ten thuruat theu aw, na thin tawi ter hram hlah in ti mi ka ruat ih ka rem aw sal theu.\n· Ka len khal le ka nu in ra tlung tuan aw maw, tiih in cahmi ka hna thlam ah a cam ih reipi ka leng ngam dah lo.\n· Tongkam hro ih mi ka biak pang a si hman ah ka nu cun ziangah ka fa cuvek in na tong, kan ni sung kha vek in kan tong dah lo pi in ti, ka to kam hrang le hro ka siar aw sal theu.\n· Ka kiangkap ih mi rethei harsa pawl ka hmuh tikah bawmta lo in ka fehsan thei dahlo theu ziang ruangah tile ka nu in pitar putar harsa le bawmtul nan hmuh le bawm theu aw in ti mi ka mang ringring.\n· Kan kawhhran upa le ka rualpi pawl ka huat thu ka rel tikah ka nu cun minung kan si sungah cun tlamtlinlonak te kan nei cio ih ngaithiamtu pawl in nehnak an co theu so khaw tin in sim ih mi ka rel ka siar aw sal theu.\nDuhdawtmi Nu..nu.. Ka nu\nNu fim le ca thiam pawl ai in fim ka lo ti sawn, ziangah? In enkhawl daan pawl le in thuscahmi pawl ka ruah tik ah ka hrang thil tha hlir an rak si…\nNu…ka nu, nang cun bolpen, cahlap le computer na hmang ve lo nan fimnak thupte na nei…ka hrang ah…ka theih dahlo mi….zir suahmi fimnak si loin ka nu na fimnak….\nThu in rak sim rero lai ah ka nu na tong tam tuk ka rak lo ti theu…asinan tu caan ah ka ngai tuk…nu kha mi ka lo ning, na tong tam ka ti mi kha in ngaithiam aw….thufim in rak sim ti ka rak thei lo…\nNu, na rawl suan…rawl hmeh thaw lo ti ka rak lo ti theu ti…in ngaithiam aw, tui caan ah cun na suanmi rawl ei ngai ah um ngaihnak ka thei lo…ka dam lo ih arti in buh lai pawl kha..nu dandaluan hang le tumthang hang kan rak in lai kha a nuam bik so khaw….Hmeh neilo tin ka lo ti nawn lo ding..nu…\nNu….kan khua ka suahsan ding zan ih na thucah .…ka liang par ih na kut na hngat lai kha…ka nu, hivek in ka lo ngai ding ti ka ruat lo nan…nu, ralringte in um ringring aw in ti mi a dik tuk…thu in cah sal aw.\nNu, na nu le pa ih kan lo duhdawt zia hi va hngilh hlah aw in ti lai ka ngai…ka lo hngilh lam lam lo ding…ka lo duhdawt deuhdeuh.


Thailand Tlangval In A Pi Sumpai ฿300,000 A Ru Ih Miharsa Pawl A Pe Thluh – Meifar\nThailand, Buriram ih um tlangval kum 39 mi Wuttisak in a pi ih sumpai ฿300,000 zat a ruksak, a pi ih bank card a ruksak ih ATM ah sumpai a suah, bazar ah ava feh ih miharsa pawl a pe vivo.\n฿109,000 zat cu sumpai in a pe thluh, ฿200,000 zat man thilri bungrua ṭhaṭha a lei ih miharsa pawl hnenah a pe thluh. CCTV an zohnak ah zarhte simlam nazi 3:00 hrawngah sumpai a pek lai cu an hmu. A pi kum 70 mi Somwang in palik sakhan ah thubuai ava thehlut ih a sumpai cu ngahsal dingin a dil.\nPalik pawlin sumpai latu pawl cu pe kirsal thluh dingin theihternak an suah. CCTV ih an hmuhmi pawlin sumpai an pe kirsal lo asilen thubuai orhter nan si ding an tiih 2,900 baht lawng an ngah. Wuttisak in a pi hnenah ngaithiam a dil ih zarhte zinglam ah sumpai a ruk thu a phuangaw.\nWuttisak in, “Ka pa thizo hrangah thilṭha ka tuahsak. Sumpai ka ru nawn lo ding” a ti. Pitar Somwang in, “Ahlan khalah ka tupa in suiṭhi in ruksak ih a zuar hnuah sumpai cu midang hnenah a pe thluh. A hlu hrangah a tuah, mual liamzo ka fapa hi ka duhdawt tuk ruangah a aiah a fapa hi keimah in ka kilkhawi” a ti.\nRalhrang Pawlin Online Parih A Ca Tarmi Ruangah An Kai


Christian Le Acozah - Chinland Today Media\nJune 22, 2013 3:20 am·0 comments\n”Cule annih in, “Kaisar‑ih zuk le hmin,” tiah an sawn. Cun anih in an hnenah, “Kaisar‑ih tapawl cu Kaisar hnenah pe uhla, Pathian‑ih tapawl cu Pathian hnenah pe uh,” tiah a ti.” (Mat. 22:21)\nBaptist kawhhran danglamhleicenak a pariatnakah kawhhran le acozah cawkpawlh lo ding ti mi a um. Cumi umzia cu leitlun ih in uktu acozah hi kan khristian zumnak le Bible thu kalh lo ih in uk a si ah cun an thu khal thlun thluh ding a si. Asinan kawhhran cu Bible ih in zirhdan vekin acozah thawn pawlkawmnak nei lo ding a si. Acozah khal in kawhhran cu a kilhim ding a si ko nan an hna ah a luhcilh lo ding, a hrawlh aw ve lo ding.\nI. ACOZAH CU PATHIAN DIN MI A SI\nPathian ih din mi thil pathum a um. A pakhat nak cu neihawknak asilole) insungsang hi a si(Sem.2:20-25). A pahnihnak cu kawhhran a si (Matt.16:18) ih, a pathumnak cu acozah hi a si.\nAdam le Evi in Pathian thu an ngai lo iih, Eden hmuan ihsin dawisuak an si hnuah fate an run nei(Sem.4:5). Minung hrangah thlun ding mi dan a um lo ruangah anmai duhdan cio in an feh. Cutin Noah tei insungsang siar lo cu bawrhhlawhnakin an khat(Sem.6:5-8).Tilik tla a thlen phah.Tilik ṭheh hnuah Pathian in Noah hnenah thlun ding mi Dan a pe(Sem.9). Cumi ah acozah ukawknak dan lam a tel. Misual cu thah ding mithat cu thah ve ding dan a tel(Sem.9:5,6).\nII. ACOZAH LAKIH KAWHHRAN MAWHPHURH\nSawmdawl ding a si (support it) – Rom13:1-7\n” Zokhal a tlunih thuneitu sangpawl hnenah tlulut seh. Ziangahtile, Pathian ih din lo mi thuneitu zohman an um lo. Thuneitupawl hi Pathian ih ruat mi an si. Curuangah zokhal thuneitu dotu cu Pathian din mi dotu a si. Cutiih a dotupawl\ncu anmah le anmah thuṭhennak an coawter ding. Ziangahtile, uktupawl cu hnaṭuan ṭha a ṭuantu hrangah ṭihnung an si lo. Thil ṭha lo a tuahtu hrangah cun ṭihnung an si. Thuneitu ṭihnak ihsin luat na duh maw? Thil ṭha tuah awla, thuneitu cun a lo lawm ding. Ziangahtile, thuneitu cu na hnenih thil ṭha tuah dingah Pathian siahhlawh a si. Thil ṭha lo na tuah asile ṭih aw. Ziangahtile, anih cun ralnam cu tumtah nei in a keng a si. Ziangahtile, anih cu thil ṭha lo tuahtu parih thinhengnak thlentu, phuleisamtu Pathian siahhlawh a si. Curuangah, thinhengnak ruang lawngah si loin sia le ṭha theihnak ruang khalah a hnenah tlulut uh.\nZiangahtile, cu mi ruangah cun siah khal kimten nan pe. Ziangahtile, thuneitupawl cu Pathian siahhlawh an si. Annih cun cu mi hrang roriah catbang loin can an pe. Curuangah leiba nan neihnak hmuahhmuah hnenah nan leiba cu pe uh. Siah nan bak asile pe uh. Ngunkhuai nan bak asile pe uh. Nan ṭihzah ding mi pa cu ṭihzah uh. Upat ding mi cu upat uh.” (Rom. 13:1-7)\nZiangtluk uktu acozah sia a si hmanah Pathian ih ruah mi le nemhngeh mi a si tho tho ti zumtu khristian cun a theih a ṭul.Thuneihnak cu Pathian hnen ihsi ra mi a si. Siar aw – Joh. 19:10,11. Khriatian cun acozah ih dil mi siah pawl khal rinum zetin a pe ding a si (Rom13:6, 7). Khristian mi zohman in hi mi thu ah tuah lo in um ding a si lo.\n2. Acozah thuneihnak hnuaiah tulutawk ding a si (submit to it) – Tit.3:1\n” Uktupawl le thuneitupawl hnenah tlulut dingin, an thu ngai dingin, thilṭha tinkim tuah dingih tiar cia dingin zumtupawl cu theihtersal hai aw,”( Tita 3:1)\nTit.3:1 in khristianpawl cu acozah thu thlun ding kan si zia a tarlang fiang nasa. Acozah thu thlun ding ti mi hin ralkap lam(hriamnam lam), thuṭhennak lam, hrilawknak lam khal a huap ṭheh. Hi mi thu ah hmang sual lo dingih kan ralrin a ṭul(John17:15).\n3. Upat ding a si (Honor it) IPet.2:13-17)\n“ Curuangah, milai tuah mi dan hmuahhmuah ah Bawipai ruangah tuhlutaw uh. Siangpahrang dan cu thuneitu sangbik a si khalle tuhlutaw uh. Thil ṭha lo tuahtupawl hrem ding le thil ṭha tuahtupawl lawm dingin siangpahrang ih a thlah mi ram uktupawl hnen khalah tuhlutaw uh. Thil ṭha nan tuah tikah miaapawl in thei lo ih thu diklo an ṭawng mi dai ko in nan tuah thei ding, cucu nan tuah dingah Pathian duh mi a si. Mizalenpawl vekin um uhla, asinan, nan zalennak cu sual khuhnak ah hmang loin, Pathian siahhlawh vekin um sawn uh. Mi hmuahhmuah upat uhla, unaupawl cu duhdawt uh. Pathian ṭihzah uhla, siangpahrang cu upat uh.” (1Pet.2:13-17)\nPeter in khristianpawl cu ram mi zohṭhim tlak kan si a ṭul zia a tarlang. Kan lung a kim maw kim lo si maw, khristian cun acozah cu Bawipa ruangah a thu ngai ding le upat ding kan si (IPet.2:17).\n4. Thla camsak ding a si (Pray for it) – ITim.2:1-6\n” Curuangah, a hmaisabikah, dilsaknak si seh, thlacamsaknak si seh, midang hrang thlacamsaknak si seh, lungawithu simsaknak si seh mi hmuahhmuah hrangah tuah uh tiah ka lo fawrh a si. Pathian ngaihsaknak hmuahhmuah le thil zahum hmuahhmuah tuah in, daite le remawtei kan nunkhawm theinak dingah siangpahrangpawl le thuneitupawl hmuahhmuah hrang khalah thla cam uh. Ziangahtile, himi cu in Rundamtu Pathian hmaiah a ṭha ih cohlan tlak a si. Pathian cun mi hmuahhmuah rundam ih an um ding le thutak an theih ding a duh. Ziangahtile, Pathian pakhat a um ih, Pathian le minung karlakah remnak Palai pakhat, Minung Khrih Jesu a um. Anih cu mi hmuahhmuah tlensalnak hrangah amah le amah a peaw. Cumi cu a tikcucan teah theihter a si,”(1Tim.2:1-6)\nKhristianpawl cun uktu acozahpawl an pianthar theinak dingah thla camsak ding kan si lawng si loin, 1Tim.2:2 ah zumtu khriatian cu ram mi si in hminṭha mi ka si ding thu a tarlang. Khriatianpawl cun acozah uktu hrangah Pathian lamhruainak ding hrang le Pathian kilhimnak ding hrangah le rundam an sinak ding hrangih thla kan cam ding athupi zet.\nHminisin: Dr. L. Duane Brown, Ph.D, Bidical Basis for Baptists cabu sungta lak mi a si.


France Vanzam Tla Thu Peh - Chinland Today Media\nJune 9, 2009 5:09 am·0 comments\nFrance Vanzam AF 447 Atlantic tipi thuanthum ih thla. Minung 228 sungih sin minung 17 ruangcu tipi thunthum sungih sin laksuah zo an si. Air force Thupuangtu Lieutenant Colonel, Henry Munhoz in a sim nakah Hi Vanzam hi a puakkuai ih zum a siih a kekkuai them leh Vanzam thilri dang dang 100 hrawng hmuhsuak zo a siih. Tu ah hin Nikhua sia zet lakah Navy Lawng 6 leh Vanzam 14 thawn hawl rero lai an siih Nikhua a siat tuk ruangah duh vekin hna a tuancak theihlo a si a ti.\nMinung 17 ruang an laksuah zomi pawlhi Fernando de Noranha tipi kulh ah ret an siih himi hmun ah ziang rammi an si tileh zo ansi tipawl fiangtei zoh an si hnu ah Brazil khawpi pakhat Recife panpi an si dingih cumi hnu ah an mah le hmun cio ah phurh an si ding. Himi Vanzam hi ziangruang bikah a tla timi thei fiang nak a um hrihlo ih, A tlaknak sanbik theih fiangnak Black Box leh Data Recorder pawlcu hawl rero lai an si.\nMi tampi in Vanzam zuan cahdan zohnak Speedometer a siat tiih an rel micu Speedometer a tha tawklo ti theih fiang a si ruangah Vanzam a tlakhlan Zarh khah ah khan thlengzo a si tiah Air France thu neitu pawlcun an simih, Ziangruang bikah hi Vanzam a tla timi thufiang theihhlan ah cun maizun damih thil rak tlang aupi tamtuk lo dingin mipi pawlcu an ngen.


Ralhrang Pawlin Falam Peng, Parmunchaung Khuami An That >>> – Meifar\nJanuary 5, 2022 admin Myanmar 0\nFalam peng, Parmunchaung khuami mipa kum 40 mi Pu Hram Lian Sum cu ralhrang pawlin an that hnuah a ruak cu PDF hnipuan an hruhter ih an hlon. Pu Hram Lian Sum hi thinlung lam damlonak nei a si.\nRalhrang pawl cu Parmunchaung khua ah an cam ih 2021, December 29, 30 le 31 zan an riak. Baptist Biakinn kilnak inn ih um Pu Hram Lian Sum cu an that ih a ruak cu hnawmhlonak hmun ah an hlo. January 3, 2022 ah tualsung mipi pawlin a ruak cu an hmu.\nPu Hram Lian Sum ih lu ah hliamhma nazet aum ih a lu a kuai. Parmunchaung khua ah inn 50 lenglo an um ih ralhrang pawlin innsung ih um thilri ṭha pawl cu an rak ruksak thluh. Ralhrang 100 hrawng cu January 5 zinglam nazi 10:00 hrawngah Chaung Khuah ihsin Pamun Chaung khua ah, Waibula lamah an kaiso.\nRalhrang pawlin Hakhalay khuami 2 an kai ih an hruai vivo, an kaihmi pakhat sawn cu thinlung kimlo a si ih mizan ah an suahsal nan pakhat sawn cu an hruai. Hakhalay khuami in, “Mizan ih an suahmi cu ralhrang pawlin Waibula ramlak ah an hruaikual vivo thu a rel.\nAn kaihlai mi pakhat hi a thi maw a nung ti khal kan thei hrih lo, ramlakah a kor le a bawngbi cu kan hmu. Asinan a ruak cu kan hmu lo, ralhrang pawlin an hnipuan an hruhter ih lamzin khihhmuhtu ah an hruai maw si ding, asilolen ralkham awknak ah an hmang tla a si thei” a ti.\nNorth Korea Nunau Ralkap A Tlansuak Ih Ralkap A Ṭuan Lai Ih A Thilton Rapthlak Zet A Phuang


Tufang kan Chinmi lakih laar zet; Frederick El Rindika in dawi hmangih khawsia a dawi lai VIDEO – Buannel News\nDecember 7, 2018 Buannel News COLLECTION, Latest 0\nTufang Mizo mi lakah siseh kan Chin mipi lak khalih laar zet Frederick El Rindika in andawi mi nupinu pakhat cu a sungih khawsia a dawisuak sak. Hi video zoh tikah mi a rap zet, nupinu hin a sungih khawsia a um le umlo hi a rak theiaw lo. Culawng siloin a sungih khawsia a dawisak lai ih a umdan pawl khal hi amah le mah a theiaw lo.\nFrederick El Rindika hi Mizomi a si ih, tufang ah Mizoram sung lawng men silo Chinram tiang a thuhla a laar zetmi a si. Hnaset pawlin damnak an co ngah ih, ke zeng, kut zeng, hnaset, cancer, mitcaw le natnak phunphun siseh khawse pawlhmi tiangin damnak an co ngah a si. Kan dung naite ah khan Halkha ah a feh ih tubaite khalah Tahan lam a fangkual vivo.\nA tlun ih tarlangmi damlopawl a tidam lai VIDEO khal zoh theih in a um, amai’ YouTube Channel iCapture Life timi ah tarlang an si. Cun amai’ Facebook Frederick El Rindika khalah zoh theih in a um. A mi tidam danpawl zoh tikah Pathian thilti theizia hi amaksak in theihthiam harsa khawp mei. Zum harsa zetzet tla an um ih, a mi tidam dan zoh ih sawisel tla mi pahnih khat an rak um ve.\nNatnak neipawl, khawse pawlhmi le dawimi pawl cun damnak duh in hmun hla zetzet ihsin an pan nasa. Tuiṭum ih kan tarlangmi hi Tahan ih nupinu pakhat Kawl pa ih a dawimi a Frederick El Rindika in a suut sak lai, a sungih khawsia a dawisak lai a si. Hi Nupinu hi Mizo a si nan, a sungih khawsia in Kawl ṭongin a ṭong termi a si. Damnak a co ngah hnu ah a sungih khawsia a dawisak lai ih a umdan pawl hi amah le mah ziangtin a um timi a theiaw lo.\nVideo a lang theilo pang asile zianghman langlomi ah hmet awla a ra langcih mei ding.\nYangon khawpi ih Lan-San Hotel hmai ah Motor in minung a pah lai VIDEO


China in India A Hro - Chinland Today Media\nApril 24, 2012 7:48 am·0 comments\nKandungzarh tlawngkai ni 5 ih India in Km 5,000 ihhla kapban Missile test nakih a kahsuak ruangah China cun India cu ram In hnen pawlih himnak siatsuah tum leh mi hringhro ah a puhih, hiti vekih thil tinawnlo dingin leh a tile sal a si ah cun a sawhkhok a natzet ding tiah a hro.\nTheihcia zo vekin kan dungzarh tlawngkai ni 5 ah khan India cun hmunhlapi Km 5.000 ihhla kapban Missile Inter- Continental Ballistic Missile (ICBM) Agni V cu Odisha ih Wheeler tikulh Intergarated Test Rangs (ITR) ihsin an ram tikcu ihzianglam nazi 8;07 ah khan a kapsuak. Defence Research and Devolopment Organisation (DRDO) hotu VK Saraswat cun Missile an kahsuak mihin India Ocean ih a tumtah mi a kapfuhzet tiah a sim.\nIndia in Missile a kahsuak mihi metre 17 ihsau metre 2 ih hlai a siih, Km 5.000 ih hla kapban a siih, Agni V Missile hin Nuclear ralthuam Kg 1.000 hrawngcu meithla cerek hnakih zamrang sawnin a tumtah nak hmunah a zuanpi thei. hivek Missile hi India ih a neih hlanah US,UK, France, Russia, leh China pawlin an rak neizo.\nAgni V Missile hi raldo nakih hman a si ah cun Asia khawmual ram hmuahhmuah leh Africa ramih hleiah Europe ram pawlkhal kapban dingih tuahmi a si. Hi Missile hi an kahsuak hnuhnu cun a tumtah nak kapfuhlo dingih ti danglam khamsal a theihnawnlo ruangah Cabinet Committee ih thutluknak tuahta lo cun kahsuak theih a silo.\nIran Ram In Nuclear Programme Thu Ih Biak Awk Duh


Ralhrang In Khualtlawng Thei Lo Dingin A Passport An Laksak Hnuah An Innpi A Zuar – Meifar\nRalhrang In Khualtlawng Thei Lo Dingin A Passport An Laksak Hnuah An Innpi A Zuar\nKum 33 mi Nang Mwe San cu Myanmar model hminthang le siibawi hlun a si. Fimthiamnak a zir ṭheh hnuah siibawi a ṭuan ih Shan, Kachin le Rakhine States ah damlo pawl tuamhlawm in arak um ṭheu. Online parah a zuk itum zetzet a tarlang ṭheu hnuah siibawi ihsin a suak.\nSiibawi a ṭuan lai aiin a zuk a tarlangnak ihsin thlahlawh a ngah ṭha sawn. Online parih a cangvaih hnuah thlakhat ah $7,000 ihsin $10,000 kiangkap hrawng a ngah ṭheu. Kan dungah hringtu a pa cu a damlo besia in Thailand ram ah an tuamhlawm.\nA pa umpi dingin Thailand ram ah ava feh tum nan Yangon’s Passport Office in a passport cu an laksak, an pe duh nawn lo. Nang Mwe San in, “An cangvaihdan cu a diklo, a ṭha lo tuk” a ti. Cumi hnuah vanduai thlak zetin a pa in Thailand ram ah a thihsan.\nNang Mwe San in, “Ka pa, ka thinlung sungah na cam ringring. Ka lo duhdawt tuk” tin June 7, 2022 sun ah a tarlang. Tu’ah an runinnpi cu ting 5000 in a zuar ih an biakawkdan ih zir’in a man cu an thum thei. An innpi cu a ṭha zet ih dothnih a si, master khan 3 le single khan 2 aum.\nMotor retnak tualrawn kaupi aum, an inn umnak cu North Dagon, ahmat (35) vengsung ah a si. Nang Mwe San hi ramsung buainak ah mipi lamtang a si, ralhrang in thuneihnak an lak pekte ah lamzawhnak ah arak tel ṭheu. A ruangrai a ṭhah ruangah 2022 kum ah “Top Myanmar Sexy Models” ah hriltling a si.\nMyanmar ramsung buainak ah Nang Mwe San in, “Thuneihnak latu ralhrang pawl hi ka dodal a si. Myanmar mipi pawl cun kan thei thluh, kan san thuanthu ah ralhrang pawl ruangah thil ziangkim kan rak sung/can zo. Tuiṭum ah hlanlai ih thilthleng vek a thleng nawn lonak dingah lamzawh duhphorhnak ah ka tel” a ti.\nMin Aung Hlaing In, “Nunau Pawl Hi Kan Hngahawknak Nan Si” A Ti\nMizoram Ah Thilthleng Dah Lo A Thleng, Riahsiat Um Tuk!


Sayamah Dorcas Lal Biak Eng le chinlandtoday.info - Chinland Today Media\nSayamah Dorcas Lal Biak Eng le chinlandtoday.info\nMarch 30, 2009 6:26 am·1 comment\nCT : Na hmin pum, nu le pa u nau ziangzat na nei, a tu khui tawk ah na um?\nDLBE : Ka hmin pum hi Lal Biak Eng a si ih Bible tlawng ka kai hnu ah ka saya pawl in Bible hmin Dorcas in pe ih cutin Dorcas Lal Biak Eng tin in ko. Ka pa cu Ngun Hlei Sum a si ih ka nu cu Hai Men Kim. U nau pa (8) kan si. A tufang Delhi ah rawngbawl in ka um.\nCT : Chinmi tam sawn ih kan lo theih daan tlangpi cu nauhak Evangelist tuan hmaisabik tiin kan lo thei ih a dik ko maw?\nDLBE : Thusuttu na thusuhmi hi ka lungawi. Keimah ka theih ban tawk ten lo sang sehla, kan Chinmi lakah Pathian zangfahnak in nunau/mipa Pathian hna tuan tampi kan rak nei ko nan, nauhak (child evangelist) ti hmin pek ih kawhhran ih fulltime hna tuan ih hman mi ka rak thei dah ngelcel lo. Kei hi 1987 kum in Revival Baptist Church of Myanmar hmang in child evangelist tiih hmin pek ka rak si, a hmaisabik tla ka si men ding ka zum.\nCT : Ziangtik kum ah rundamnak na co?\nDLBE : 1983 kum ah a si.\nCT : Ziang tik kum in nauhak hrangah na pum na rak pe aw thawk?\nDLBE : Ka piangthar kum 1983 ihsin.\nCT : Nauhak pawl hnen ih na duhsaknak le na lainat zia na sim fiang thei maw?\nDLBE :Thusuttu, ka tongkam cun nauhak ka duhdawt le duhsaknak hi ka lo sim fiang thei theh lo ding nan ka sim thei tawk, ka lo sim ding. Nauhak pawl Pathian thuthennak an tawng ve lai ding. Piangthar lo ih hremhmun an thleng ding hi ka ngaingamlo. Cun nauhak te lai ih sin piangthar le Pathian tih cun an nun caan saupi Pathian ram hrang ah hmang thei lai a si.\nCT : Nauhak zirh ah kum (10) leng na caan na hmang zo ih nauhak zirhnak ah ziangmi har na tibik?\nDLBE : Nauhak ka zirhnak ih har ka ti theubik cu, keimah bulpak nun ah leh ka va tuah nak kawhhran khua ah thlacamnak a um lo tuk caan hi a si in ka thei.\nCT : Pathian in a lo hmang zet ih na thusimnak ruangah nauhak ziangzat tluk Pathian lam ah na hruai in na thei?\nDLBE : Ah!!! Thusuttu, ka rawngbawlnak ah nauhak ziangzat Pathian hnen ah hruai an si ti ka lo sim fiang thei lo. Asinan mi ziangmaw zat te cu Pathian hnen ah hruai an si ti cu ka fiang zet.\nCT : Khawi tawk khua ih nauhak na zirh ah ha nuam na tibik le nauhak an tambik ttum?\nDLBE : Hmun Lai, Hai Khawl le Minhlah khua pawl hi an si.\nCT : Nauhak hi ziang tluk an thupi timi in sim thei pei maw?\nDLBE : Nauhak thupit zia hi:-\n1. Bible ah kan hmu, NT khalah Jesuh rori in a sunlawih in a thupitter theu.\n2. A tui caan ih nauhak nun hin a ra lai dingmi san hnen ah thu an sim.\n3. Nauhak an tet lai ih zin dik nun dik ih Pathian thu thawn kan hruai ahcun an pitling cun kawhhran, khaw tlang, miphun, ram pi ah hruaitu tha kan nei ding a si.\nCT : Hlasak khal na thiam ih na hlasak hmaisabik thu in sim thei kem? Hlasak thiam in laksang tivek na rak dawng dah maw?\nDLBE : Hi tivekih hlasaktu pawl lakih pakhat ka hung si ve theinak hi a pakhatnak ah Pathian ruangah a si. Cun a hleice in mirang missionary an rak rat tum ih hlasak ih rak thlun hmaisabik ka pi le ka nu ih kaihhruainak ruang rori ah a si. Cun, Pathian zangfahnak in ka beisei banlo in 2004 ah khan Lailun Foundation pawl in hlasakthiambik tin Pu Za Nei Sum award in rak pe.\nCT : Hla na phuahmi pawl hi nangmah ih na tuarnak ruangah maw, asilole Pathian indirect in a lo pe? A hleice in ramhla pawl na phuah daan malten in sim aw?\nDLBE : A si, a then cu direct in Pathian ih in pek mi an um, a then cu tuarnak sungih sintla an si. Cun ram hla pawl hi, kan Chinmi phun le ram ka thlir ban tawk te ka thlir ve nak le kan Chinmi ka duhawtnak, kan Chin miphun, Pakthian ih in thlawsuah hleice zia phuanglang le, kan Chin nun ze mawi, khua hmun le ram khal kengkawh vivo in in cawisang tu Pathian hngilhlo ding ah ti hi a si.\nCT : Tuikum kha Bangalore ah MRE na theh ih ziang na zir bet ding…kawlram ah ziang na tuah ding?\nDLBE : Hmailam ah Pathian in zianvekin in hruai ding ti ka thei hrihlo ih tu cu kawhhran ah fulltime rawngbawl tu cia ka sivek in Pathian a kawhhran hmang ih in pek mi hna tuan in tui kum in Falam (office) ah ka to ding.\nCT : Kan Chinmi hlasak thiam ah zo na duhbik? Kan Chinmi sung ih hlaphuah thiam ah zo na duhbik, ziang ruangah?\nDLBE : Hlask thiam ahcun a nun thuanthu te ka theih fiang ruangah a si ding Saya Lal Eng Lian hi ka duh bik. Cun hlaphuah thiam ahcun Saya Tha Nei Fai hi a hla quality a nei in a nung zet in ka hmu ih ka duh zet.\nCT : Kan ram hrangah thinlung kekkuai in veiziat thla na cam?\nDLBE : Vei ziangzat ka cam ti ka thei lo, nan caan tampi cu thinlung kekkuai rori in ka cam.\nCT : Ziang ruangah tuini tiang pasal na nei hrihlo….na hua pang pei maw hi mi suhnak?\nDLBE : Hi..hi..,himi hi mi tampi in, in sut cio ho khaw! Ziangkim Pathian lairelnak sung ah kan um ih thlawsuah pakhat vekih ka siar ve mi cu ka pianthar pek te in ka vang lai cahnak hi Pathian hrangah cem phawt sehla, ka upat lam caan hrang cu a mah in lairel seh tihi ka thlacamnak pakhat a si. Cun, zumtu u nau tampi in pasal in neihsan hram hlah in ti ruang ah maw…rawngbawl ih ka vah tam tuk nak ah maw, mi hin no contact number…no address…inti ih cuvek ruangah teh a si pei maw ti…he..he..he..\nCT : Chinmi hi hla ah kan thanso in na thei maw….No nawn pawl hla phuah ih hla tampi sak ding na duhsak ko maw?\nDLBE : A si, kan Chinmi hla ah kan thangso zet tin ka hmu, ka lungawi zet. Nonawn pawl hla thatha Pathian dil ih ngan suak in, sak sinsin sehla ti hi ka thu duhsam a si ve.\nCT : Pathian hla na phuahmi zaten kan thei duh, a kum pawl khal?\nDLBE : Pathian ih in pek mi zate hin fing (100) tha cu a si ko. In ngaithiam aw, a kum ka lo sim thei lo ding. Ziangahtile Pathian in hla in pe vivo ding ti hi ka rak ruat ban lo ih hminsin (record) thatte, rak tuah nak cang ka thiam lo.\nCT : Ram hla na phuahmi pawl tla Chin ram ah an uar zet ti kan thei, na phuahmi pawl in sim aw la kan lungawi zet ding?\nDLBE : Ka nganmi ram hla hi a mal zet. Ram hla taktak cu Mai Lal Pek Cuai ih sahmi “Pathian dawtmi semnak lairam” timi hi 1995 ah Tidim Bible tlawng ah ka rak phuah. Cun, Saya Henry Lal Hma Ngaih ih sahmi “Lairam nuamte” le “Iang Nei Lairam” pawl hi 2006 kum ih ka rak phuahmi cu an si.\nCT : A hleice in “Iang Nei Lairam” timi le “Lairam nuam/Kan Lairam Nuamte” timi lak ih “Ram ti mawitu thingtin kim an cuai timi kha mi tampi in na duhsan an thei thiam lo ih malten in simfiang thei pei maw?\nDLBE : Ramti mawi tu thingtin par mawi tin an cuai ka ti duh mi cu…kan Chinmi phun mawi tertu le cawisangtu mifim mithiam mi tha tampi in thihnak thlanmual in liamsan, cun a then cu nung cing in kan hloh. Chinmi phun in par a tlan ban nawnlo, cui pawl cu ram ti mawi tu thingtin par an cuai ka ti duhsan a si. Cun Thingkung le pangpar tla an hlo an ral vivo ko lo maw?\nCT : Ziangmi kawkhran ah na um?\nDLBE : Atu hi, Revival Baptist Church ah ka um.\nCT : Nauhak na zirhmi minung ngaizet mi paziat lai an um ding na zum?\nDLBE : A zat ciah cu ka thei lo asinan sukso ka vah nah ah Pathian rawnbawl in mifel zetzet an um timi cu ka hmu.\nCT :Na nauhak zirhmi pawl na thei ttheh lo ding ih ‘sayamah nangmah in, in rak zirh zo’ tivek ih na hnen ra ih na rak zirhmi an si thu an ra lo sim tikah ziang tin na thinlung a um?\nDLBE : Ka lungawi tuk ih Pathian hnen ah lungawi thu sim in ka mitthli a luang theu. An hrang ah cat bang lo in thla ka cam.\nCT : Na Hla phuahmi na duh bik mi in sim thei pei maw?\nDLBE : “Ka Bawipai Duhdawtnak” Pari ih sahmi, “Caan Khatkhat Tahnak Hmun Ah”, Ramte ih sahmi, “In Then lo Ding” Mai Zite le Henry ih sahmi pawl hi an si.\nCT : Chinmi kan lungrual na ti ko maw?\nDLBE : Thil tampi le zin tampi ah kan lungrual ko nan hmailam ke kar bet ding tampi kan nei lai in ka thei.\nCT : Chinlandtoday website thlirtu pawl hnen ah ziangmi thu na cah duh?\nDLBE : Wesite thlirtu u nau zaten hnenah kan Chinmi pi hrangah thansohnak ding in fimnak thatha, hawl suak dingah mit kau sin ih meng in le zemsuak sin ding le kan Chinmi lakah, sunlawih cawisan awk nak, duhsaknak hlan aw tawn in, hmailam ah ke kar vivo ding hi a si.\nCT : Na caan sunglawi in pek ih kan lungawi tuk maw…\nDBLE : Hi….aw, kei tla ka lungawi tuk.\nKala fala Salini thawn kan ngaizawng aw….\nNew Delhi Nuamnak\nA har tuk ko nan…ka hngah tento lai ka ngai sal theu\nVan Lal Thlan says:\non April 2, 2009 at 9:12 am\nSyamah Nu Eng hi Pathian in a hmang tak tak a si, kan ram thangphawk nak ding-ih thawh hlawk bik pawl a si, Pathian in pasal thate a pek leh ding ti-ah ka zum,,,


Pakhat le Pakhat Duhdaw Aw Uh - Chinland Today Media\nPakhat le Pakhat Duhdaw Aw Uh\nAugust 16, 2010 12:57 am·0 comments\n“Pakhat le pakhat tlunah duhdawtnak nan neih ahcun zokhal in Keimah ih dungthluntu nan si kha an lo thei ding a si,” tiah a ti. – Johan 13:35\n– Saam 94-96\n– Rom 15:14-33\n“Khristian pawl dokalh ding cun nasazet ih ttan na laak a ttul ding. A hrimhrim thu ah Khristian pawl cu mi ngaidam theibik, midang theithiam thei, ruahnak neizetmi kan hmuhton ttheumi mibur an si. A ttha lolam in thu an ruat dah lo. Hmuh daan dangdang nei ding tla an uar. Thinheng har, mi ngaidam lohli, olsam tein thu an tthen lohli lo, duhdawtnak thinlung thawn an ttuan”… A si lo, um hrih… a linglet zawngin thu ka ruat!\nEmail sungah a tlun ih ca ka siar tikah ka hnih a suak. Hmuhtonmi tthazet neih cu a ttha. Zumtu tampi cu a tlun ih thu thawn a linglet in, “Kan Choir hruaitu in amah lawnglawng pakzai a sakter, Pastor in cibai i buk tikah a zoh hman i zoh lo, tampi ka ttuan, atu hnakih tam lom le porh dingmi ka si na’n,” an ti ttheu.\nThinhennak, riahsiatnak, porh awknak pawl hi zumtu pawl lakah tla sim a ttul. Mi in kan parah tuah hngai seh ti kan duh vekin midang parah kan tuah maw? (Matthai 7:12). Mi parah sualnak puh mai loin kan ngaidam thei sawn maw? (Filipi 2:3). Pakhat le pakhat kan duhdawt awknak ihsin Jesuh thluntu kan sinak leitlun mi pawl in an thei maw? (Johan 13:35). Himi hi kan hrangah thudik a si maw? – Cindy Hess Kasper\nBawipa i tleu-vangter hram aw,\nKa tuah, ka simnak hmuahhmuah ah;\nNa duhdawtnak nasatzia ka parah langseh,\nMi pakhatkhat tal Na hnenah hruai dingin. – Sper\nTettikhannak tthabik cu duhdawtnak langter hi a si ttheu.\nA Saangzetmi Thutheihternak\nRualpi Tthat Awknak


Thupek Thar Sungah - Chinland Today Media\nThupek Thar Sungah\nFebruary 27, 2010 12:45 am·0 comments\nJesuh in, “Bawipa na Pathian cu na thinlung zate, na nunnak zate le na ruahnak zate in na duhdawt pei” a ti. – Matthai 22:37\nKumkhat Sung aibal:\n– Mipumsiarnak 15-16\n– Marka 6:1-29\nHerman Wouk in Leitlun Raalpi veihnihnak (W0rld War II) ih thuanthu “The Cain Mutiny” cabu a nganmi ah, “Mi pakhat Pathian thluntu a can tikah ziang a cang,” ti a si.\nCuih thuanthu sungah tahtthimnak hmang in a sim fiang. Uktu innsang pakhat ihsin tlangval pakhat Navy timi ti raalkap ah a lut dingin a hmin a pe. A nu le pa cu mi tampi ih theihmi an si. Navy ih a luh ni ah a nu in mawttaw tthazet thawn a thlah ih dam te’n tiah a hnam ta. Sangka kiltu in a kut in a hruai ih innsung an lut hnu ah sangka an khar.\nA nu in tangka a daih aw lo pang ding ti a phang lohli ih sangkalam ah zamrang te’n a feh. Asinan sangka kiltu pa in luh a siang lo. Sangka sunglam ah a fapa a dingmi a hmuh tikah sangka onnak a va kai ih “Ka fapa a si,” tiah au phah in a ttap. Sangka kiltu pa in sangka onnak bol parih a kut neem te’n a phoih sak ih aw neem te’n, “Ka thei bawinu, asinan atu cu Sam ih ta, long hnattuantu a si zo,” a ti.\nJesuh Khrih kan zum ih a dungthluntu kan can tikah a thuneihnak thar hnuai ah kan um. Atu cu Amai’ taa kan si, thupek thar thlun ding kan si. Kan hrangah a thupi ih kan rak ruahmi pawl an thupitnak a hlo ttheh. Phundang in thu kan ruat. Kan lungduh thar cu kan thinlung zate thawn Bawipa duhdawt ding le rian ding a si (Daan. 6:5-6). A lo pekmi dinhmun na co ngah maw?\nJesuh ka Bawipa in kumkhua i duh ding,\nAmah hnen in Satan cahnak in in tthen thei lo;\nKa thlarau tlen ding a nunnak a pek,\nAmah taa ka si zo.\nJesuh thluntu pawl cu an fehnak thupek Amah hnen in an ngah.


Kawhhran sungih Na Telnak - Chinland Today Media\nMay 13, 2012 12:39 am·0 comments\nCuih thuthup cu hi bangtuk in a si: Thuthangtha a um ruangah Gentile mi khal Judah mi thawn Pathian ih thluasuah cotu an si ve thlang; pumkhat sinak sungih a telmi an si ih Khrih Jesuh thawngin Pathian thukamnak sungah covo an nei a si. – Efesa 3:6\nBible Siar Ding: 1 Korin 12:12-27\nKhrih ruangpum sungih na tel theinak hmun le na covo um zia lo theihter ka duh. Bawipa ih sinak thawn pehpar awmi ttongfang lakah himi hnakih nasa sawnmi a um lo: “Fapa in Amah ih sungah Pathian sinak famkim ih a neihnak cu Amah Pathian ih lairelnak a si” (Kolose 1:19). Khrih cu milai sinak famkim in a phuanglang aw.\nNa sinak langter dingah zianghman ttih hlah. Cumi thlen theinak ding tahfung a um lo. Ciing ringring aw, Johan in a hmu ih zianghman in tahtthim theih rual a si lo ti a fiang. Khrih kan sungah a nung dingih zohman in a sinak le a cangvaihnak an tah thei lo ding. Minung ih tahfung in ziangti te khalin a tah thei baan dah lo ding.\nKawhhran cu a vision sungah a tthang vingvo ih thimnak ih huham kha a siatsuah rero, sualralnak huham pawl lakah uktu a ttuan, ih kan sungih a nungmi sersiam thar ih huham in thimnak kha tleunak ah a thlengh thluh. Kawhhran in himi pawl hi a tuah rero, curuangah kan sungih a cangvaimi huham le thiltitheinak cu kan thei dingih Khrih ih thosaal nun in hna a ttuan ti kan theifiang ding a si.\nKannih cu lennak phunkim in lentermi kan si; mawinak tinkim in tuar theinak thazaang pek kan si; zaangfahnak ih khuh le hupphen kan si; atu cun mangbangza sinak dinhmun ah kan lut dingih Thlarau laksawng cu kan nunnak sungin a phuanglang ding.\nPathian Fapa cu a tthansonak huham thawn na sungah a um. Vanlam zaangfahnak le thiltitheinak thawn lenter le khahter na si hlan lo hih leitlun ah na um dingih leilung ih an lo theih fiang hlan lo Pathian in na nunnak cu zaangfahnak in zaangfahnak ah le nehnak ihsin nehnak ih a lo thlengh sak ding.\nPaul in a theihfiangmi cu lei le van hmunkhat ah a kom rero timi hi a si. Annih cu pakhat an si, Pathian hnenah lungawithu ka sim! Kanmah le vanram karlak ah zianghman tthentu a um lo. Leilung ih midirh theinak in in kilhim ding, sihmansehla van le lei cu thiisen pakhat sungah an kom aw dingih tthen awknak a um nawn lo ding. “Hih leilung taksa hi taanta in Bawipa ih inn ih um kan hril sawn ding” (2 Korin 5:8).\nNa cahnak in na loram le na thlairawl cu na tah thei men ding, asinan Thlarau nun ih tumtah cu na tah thei lo ding, tah theih a si lo.


Pathian In Ciarbek Thawn - Chinland Today Media\nNovember 18, 2009 10:36 pm·0 comments\nHna A Tuan\nCun Bawipa Pathian in leidip a laak ih milai ah a tuah.\nA hnar sungah nunnak thaw a vun thawt ih minung ah a cang. –Seem. 2:7\n– Ezkiel 8-10\n– Hebru 13\nKum 1950 hrawngih nganmi thuanthu sungah khuate pakhat ih pacang pali in pakhat le pakhat hnenah an sual an phuang aw. Michelis in, “Ziangti’n Pathian in leitlun ah in nungter hrih si pei? A sersiammi pawl thianfaiter dingin ziangruangah in that lo sipei?” a ti. Pakhat pa in, “Pathian cu beel tuahtu a siih leidip le ciarbek thawn hna a ttuan,” tiah a sawn.\nSeemtirnak sungah Pathian in cuti’n a tuah ngaingai. Cungnungbik Sersiamtu in phundang hleice in minung a tuah (Seem.2:7). “A tuah” timi ttongfang ih sim duhmi cu kutzung thiam pakhat in thil a tuah ti a si. Beel tuahtu in ciarbek ihsin beel le kheng phunphun a tuah vekin Pathian in leidip ihsin minung a tuah.\nPathian in leidip ihsin a tuahmi milai ih hnar sungah nunnak thaw a vun thawt tikah a nungmi ah a cang. Himi in milai cu thlarau a nei ih Pathian thawn a pawlkom aw thei mi le a hna ttuan theitu a siter.\nAdam le Eve sualnak ih an tluk hnu ah Pathian in leidip thawn a hnattuan a pehzom. Jesuh Khrih a cohlangtu hmuahhmuah in Pathian thawn pawlkomnak kan neih thei saalnak dingah milai hrangah thi dingin a Fapa a run thlah. A sunlawinak hrangah lungawinak thawn thil ttha tuah dingin kan kut hmang uhsi!\nA hmuihmel keng in Pathian in milai a tuah,\nLeidip ihsin a taksa ruangpi a tuah;\nCuhnak ih mak sawn cu Khrih sungin,\nHrinsaalnak thawn kumkhua nunnak a pek.\nA baalmi thiangfaiter theitu cu Pathian pakhat lawng a si.\nMAWHNAK NEI LO PA


Van Ih Lungvar Bangin - Chinland Today Media\nVan Ih Lungvar Bangin\nAugust 30, 2009 10:50 am·0 comments\nA si, minung cu nangmah hnak ih niam deuh fangin na tuah ih\nsunlawinak le upatnak cu lukhum bangin na khumter. – Saam 8:5\n– Saam 129-131\n– 1 Korin 11:1-16\nArsi zoh thiam pawl in a daituk ruangah lungvar tumpi ih a cangmi arsi pakhat an tong ngah. Leilung tlunah a um dah lo dingmi cuih Cullinan lungvar cu carats 3100 a khing a rit. Leilung parih lungvar hnakin ziangtluk in a tum? A let tampi in a tum a si.\nLungvar pawl khi ton an har, an mawinak le reipi a daih ruangah an man a khung ih “Lungvar cu kumkhua daih a si” an ti ttheu. Pathian cun lungvar a uar lo, cumi hnakih a mankhung sawnmi a nei.\nDavid in, “Milai hi ziangso a si ih na seherh ringring? Mihring takko hi ziangso a si ih a zawn na ruah? A si minung cu Nangmah hnakin niam deuh fangin na tuah ih sunlawinak le upatnak cu lukhum bangin na khumter (Saam 8:4-5) a ti.\nPathian in mankhungzet ih in retnak san cu in tlennak hi a man a khungzetmi A Fapa Jesuh Khrih ih thiisen a si ruangah a si (1Peter 1:18-19).\nPathian in mankhungzet ih in ret vekin kannih khal in Amai’ in pekmi kan minungpi pawl hi mankhungzet in ret ve ding kan si. Thlacamnak thawn Bawipa ih hmai ah rak keng hngai aw. Leilung tlun ih lungvar mankhungbik hnakin an man a khunsawn zia lo hmuh dingin Pathian hnenah dil aw.\nAwh, i zirh aw ziangtluk mankhung na liam,\nMisual pakhat thianter dingah;\nI zirh aw, Runtu in zirh hram aw,\nThlarau pakhat ih mankhun zia in zirh aw.\nKhrih sungih kan kumkhua nunnak hi\nlungvar mankhungbik hnakin a man a khung sawn.\nA Ttaza (Fair) Lo\nMinaa Damternak Thlarau Laksawng


Tulai: Kate le William Tei Sung Thubuai - Chinland Today Media\nDecember 11, 2012 4:57 am·0 comments\nSiangparhrang tei mo Kate cu Prince William thawn an um tlangnak a rei vivo ih nau a pai ruangah a phunphun in a damlo ih London’s King Edward VII sizung ah a thleng.\nKate le William cun hmun thupi ih fehnak an neih mi pawl le puai fehnak ding an neihmi pawl tla a langten an ṭhulh hrih.\nSiangpahrang tei sungkua hi mikip in an thuhla theih an duhzet ruangah William cun an nu Kate ih naupai thu tla Christmas tiang cu zohman sim lo in ka um ding tiah tumtahnak a rak nei asinan Kate a damlo ihsin thuh theihlo in a naupai thu cu mikip theih ah thuthang latupawl cun an phuangdarh.\nKate sizung ih a um lai ah Australia ih 2Day FM Radio thu thantu pahnih DJs, Mel Greig le Michael Christian cun Queen Elizabeth le Prince Charles vekah an aw tuahaw in an umnak sizungpi an phone ih Kate ih dinhmun nurse pawl hnenah an suthliah. Kate ih um dan pawl an rak sim dingah zum a si. Cui, Nurse phone rak kaitu Mrs Saldanha, 46, tla cu tui Friday ah a thi in hmuh a si. A thihnaksan hi a ningzak tukih amahte a that aw maw asilole an that timi zingzawitupawl cun an hliakhlai rero laifang a si.\nAustralia Radio thuthantu pahnih hi Siangpahrang tei sungkua in rorelnak ah an thuhla an thlen tum ruangah Kate nau neih thuhla ih Radio programe bawmtu pawl tla cu buai duhlo in an hnukdawk aw hai. Kate tei sungkua cun nurse thi Saldanha Jacintha tei sungkua an riahsiatpi thu an sim.\nPrince William Tei Nupa Rawl Ei Sawm A Khungkhai Nasa


USA um hrang: Credit card thu theih tul - Hre Mang\nUSA um hrang: Credit card thu theih tul\nCredit Card Thupitzia: Theih tul mi tete\nUS um tikah Credit Card neih lo theih lo vek asi tikah thu lotheihlo in theih tulmi tete malte vun tarlang sehla:\n1) Credit Card neih tengteng a tul maw?\nTul. In le lo nei hrih lo, le hmailam ah loan thawn motor, inn le sumdawnnak hrangah loan la duh ding pawl hrang ahcun, credit history/score, tuah thatnak ding hrangah a tul. Cun, pawimawh cakkhai hrang khalah, a biktain khualtlawng veivak theu hrang ahcun neih tha zet asi fawn.\n2) Credit Score timi cu ziang asi?\nCredit score timi cu mimal pakhat cio sumpai hmandan thuanthu khaikhawm in mimal pakhat cu sumpai lam thu ah ziangtluk rintlak asi timi mimal tehfung vek asi. Credit card neih dah lo cun Credit Score khal neih thei lo tluk asi. Credit score a that lo, lole a sia asile motor, inn tivek lei duh tikah siseh loan lak duh tikah siseh company pawlin sum an cawih duh/thei lo. Credit score a sia asile motor le in tivek lei tikah siseh company in loan an pek hman ah interest sangpi in an pek theu ruangah sumpai tampi interest ah pek a tul theu.\n3) Credit Score cu ziang pawlin a tisia in a titha thei?\nCredit bureau pathum, Equifax, Experian, le TransUnion, company tumpi pathum in US ramsung um mimal sumpai hmandan thuanthu pawl an rak khum theh ih mimal pakhat in sumpai ziangzat leiba a nei, a leiba pawl tikcu hmanten a pe maw pe lo, sumpai lamah hminsiatnak a nei maw nei lo timi pawl par ah thum aw in mimal pakhat cio ih credit score an rak tuak sak mi asi. Curuangah mimal zovek khalin motor/inn tivek a leizik tikah sumpai hmandan thuanthu pawl cu himi credit bureau pathum hnen ihsin an hliakhlai hmasa theu.\n4) Credit Score tuah tha dingin ziangvek pawl a thu pi?\ni) Leiba hmanten pek a tul. US ah leiba sete khal hmanten, a malbik pek ding zattal, hman ten pek ringring a tul. Leiba a tam tuk tik khalah crdit score a ti niam thei fawn. Leiba pek lo mi pawlin credit score a se ter. Lailam bangin “Leiba le saihlum nget thei hlah” ti men theih asilo.\nii) Overdraft, over limit in sum hmang lo ding.\nBank account neih mi siseh credit card neihmi siseh creditline (hman theizat) an tuah mi lenglam sumpai hman asile sumpai lamah mi rin-um lo ah ruat asi ih credit score a siatsuah thei.\n5) Credit card tampi neih a tha maw?\nCredit card tampi neih ruangah sual asilo nan phan ding a um. Identity theft vek a tam tuk tikah mai hman lo ding mi credit card account tampi neih cu thathnemnak zianghman a um lo hlei ah mah le mah midang ih siatsuah theih dinhmun (vulnerable) ah ret awk vek asi. Cun, credit card tampi nei ih phit (close) leuh leuh siseh a dang thar on leuhleuh khal atha lo. Credit history inquiry a tam tikah credit scores a niam ter thei lala fawn.\nMimal credit history hi a lakin kimtin voikhat company pathum, Equifax, Experian, le\nTransUnion hnen ihsin www.annualcreditreport.com ah zoh theih asi. Mai credit history pawl hi kumtin voikhat tal cu zoh theu a tha.\nCredit card hmandan thu thawn pehpar aw in harsatnak a nei mi siseh thu hla zingzawi duh siseh nan um asile ka lo bawm thei dingin nan ruat asi ahcun ziang tik lai khalah contact theih ringring ka si.


Sniper thawn Ralhraang SAC ralkap 100 hrawng kap that zotu paralṭha Chin ralkap | Falam Online Media\nSniper thawn Ralhraang SAC ralkap 100 hrawng kap that zotu paralṭha Chin ralkap\nCDF – Mindat hruaitu Mr Naing Tam (tactical commander of southern division) cun sniper hmangin SAC ralhraang 100 hrawng ka kap that zo a ti.\nChindwin thawn interview an nei nakah a relmi a si ih “ralhraang 70 cu kan nemhnget fel. 30 hrawng cu doawknak hmunram remcanlonak ruangah kan nemhnget thei lo. Nan, fuh zetin ka kap ngah ciang. 100 hnakin ka kap that tam tla a si thei” tiah a rel.\nAmahhi, hlan ihsin raldo thiam hran khal a si lo. Mandalay ah Siivailam phungsangtlawng a kai lawk ih remcanlonak ruangah a ṭheh suak lo. Australia ram ah civil engineering zir ding tumtahnak a nei nan sungpailam remcanlonak ruangah a feh suak lo. Rampi a buai hlan tiang tourism business lam tuahtu a si.\nDothlennak ih pum a peaw dan thu thawn pehparin “Chin political party thapezettu ka si ih, Gen Z tamzet vekin ralhraang uknak duhlotu ka si. Dothlengnak ih pum ka peaw naksan cu NLD tha ka pe ruangah si hran lo in ralhraang ih minuaineek ti tawp thei beisei in ka tel sawnmi a si. Mipi zate hrangah hmaihngal zetin ralhraang donakah ka telmi a si” a ti.\nCDF a lut hnu in Tlangpar hriamkai pawl hnen ihsin raldo a zir thok ih, April 2021 ih ralhraang mawṭaw an siat sak ṭum, sniper an lak sak ngah hnuin hmunhla kah dan a zir thok cop a si.\nAtu ah, amah kut tuarin ralhraang 100 hrawng an thi zo ih, cuvek ṭhiamṭhaim in hmailam tikcucaan khalah tamtawk that thei dingin kan zuam vivo ding a ti.\n← SAC Ralhraang kut tuar in Chinmi 160 luan nunnak liam zo\nCovid 19 pianhmangthleng Omicron kan hmu saal an ti →


South Korea President Hlun Fanu Sumpai Eithupnak Kaingah - Chinland Today Media\nSouth Korea President Hlun Fanu Sumpai Eithupnak Kaingah\nJanuary 24, 2013 7:17 am·0 comments\nSEOUL: South Korea president hlun ih Roh Moo-Hyun ih fanu Roh Jeong-Yeon cu, cozah sumpai thuneitu pawl hnen ih zianghman theihternak neilo ih paisa ramdang ih a kuat ruangah thla 4 sung thawnginn ah a tang ding.\nKum 2007 ah khan, America ram, New Jersey ah inkhan leinak ding hrangah ti in US$1.2 million cu in leinak lam ih hnatuantu pakhat hnen ah a kuat. Cumi a kuatmi cu cozah hnen ah zianghman a theihterlo ruangah kaih asi.\nThuthennak zung ih a thu an then ding ni ah Roh hi a feh duhlo ih, thuthentu cun, “A pa ih lamzin zawhtu fanu asi” ti in mipi hmai ah asim. A pa, Roh Moo-Hyun hi, S. Korea president a rak tuanlai ah, eithupnak ruang ih hminsia asi ve ih, cumi thu sut ding ih a fehlai ah, inn khan sangpi ihsin a dawp in mah le mah a thataw dahtu asi.\nSouth Korea Khal Ralring


June 27, 2020 Zohtthim Tlak Ral Bawipa ih Nun | Radio Veritas Asia\nZohtthim Tlak Ral Bawipa ih Nun\nThuthangtha ngai tu nan zaten Pathian in thluasuah lo pe hram she tiah, hmaisa ah thla za ka cam.\nZumtu u le nau, tui ttum ah Jesuh ih Rome ralbawi pakhat ih hnen um a damter nak thu tawiten kan ruat tlang pei. Mathai bung 8: 5 – 13 sung ta a si. Hlanlai ah Rome ralbawi pakhat a rak um. Cumi ralbawipa cun a kut thuai ah ralkap le hnen um tampi a nei. Vei khat cu a hnen um pakhat cu besia zet in a naa. Cutikah Ralbawipa cu mangbang le thin khua ruah har in a um. Asinan ralbawipa cun Jesuh an timi in damlo besia ih a um mi a hnen um cu a damter thei ko ding ti zumnak a neih ih ruangah Jesuh hnen ah zamrang ten a feh ih hitin Jesuh cu a sim;\n“Bawipa, ka hnen um pa cu besia zet in a naa ih caang thei lo in inn ah a it ringring a si,” tiah a ti. Cutikah Jesuh in “Ka ra dingih ka dam ter ding” tiah a let. Jesuh ih tong a theih veten ralbawipa cu a lung a lawizet. Asinan, khat lam ah a thin a nuam lo. Curangah ralbawipa cun Jesuh cu hitin a sawn: “Bawipa cu ticun si hlah she, nang ka inn sungih lut dingah ka tlak lo. Damnak thu pe aw la ka hnen um pa cu a dam ko ding.” Nangmah rori ka inn tiang na rat a tul lo. Kei khal ka kut tangah ralkap tampi an um. “Pakhat khat cu ‘feh aw’ ka ti le a feh; ‘ra aw’ ka ti le a ra’. Cun ‘ ka hnen um khal himi tuah aw ka ti le a tuah a si, tiah a ti.”\nHimi tong a theih ve ten Jesuh cu a mang a bang. A lung khal a awi. Curuangah mipi pawl hnen ah hi tin a sim: “Israel mi lak hman ah hi pa ih zumnak bangtuk ka hmuh hrih lo a si” tiah a ti.\nZumtu u le nau, himi ralbawipa ih nun le thinlung kan zoh tik ah kan hrangah cawn ding tampi a um a si. Cumi sung in pa 3 kan zoh pei.\n(1) Pa 1 nak ah rawlbawipa cu zangfahnak thinlung nei mi a si, timi a si. Hi ralbawi pa in zangfahnak thinlung a neih ih ruangah damlo besia a hnen um ih damnak ding hrangah a mah rori Jesuh hnen ah feh in damnak thluasuah a dil sak a si. Ngaingai ih kan sim a silen, ka hnen um a si men pam, keimah tengteng Jesuh hnen ih va feh a tul lo, ka ralkap pakhat khat a silo len ka hnen um pakhat khat Jesuh-ih hnen ah ka thlah men ding, tiseh la a ngah mi a si. Asinan, a hnen um cu santlai lo te sikhal sehla a duhdawt le a zangfah tuk ih ruangah a mah rori Jesuh hnen ah a feh a si.\nZumtu u le nau kan nih teh, damlo le bom tul vansangih um mi kan nupi, kan pasal, kan nupa, kan fate, kan u nau, veng le hnen pawl ziangvek in kan zoh, kan tuamhlawm a si, kan zangfah maw, timi thateih kan ruah sal dinghi a thupi zet a si.\n(2) Cun a pa 2 nak ih kan ruah dingmi cu, ralbawipa ih Jesuh a rinsannak le a zumnak thu a si. Hi Ralbawipa hin, Jesuh ih hnen ih feh tengteng a tul lo, mi dam ter thei tu tampi an um, sibawi tla tampi an um, sii tla a phunphun an um; tiah a ti lo. Jesuh in a dam ter thei a si tiah zumnak nei in a hnen um ih damnak ding hrangah a mah rori Jesuh hnenah a feh a si.\nZumtu u le nau, kan dam lo le harsat bangmang vansan kan ton tik ah mi hrek khat cu Jesuh hnenah rinsannak le zumnak thawn feh sawn lo in setan thawn hna a ttuan tu hnen ah kan feh sawn pang theu a si. Hihi kan hrial hrimhrim ding mi pakhat a si.\n(3) Cun a pa 3 nak ih kan hmuh mi cu ralbawipa ih tangdornak thinlung a neih mi te hi a si. Ziangtin hi ralbawipa in tangdornak thinlung a nei a si ti kan thei thei? Bawi Jesuh in, “ka ra dingih na hnen um cu ka dam ter ding a si” a ti tikah ralbawipa cun, Ee “Bawipa cu ticun si hlah she, nang kan inn sungih luh dingah kei ka tlak lo pi” “Damnak thu pe aw la ka hnen um pa cu a dam ko ding” a si si, a timi te hi a si.\nZumtu u le nau, hi ralbawipa ih tongkam ah hin Bawi Jesuh ziangtluk in a rinsan, ziangtluk in a upat, ziang tluk in tangdornak a nei a si, timi fiangten kan hmu a si. Himi ralbawipa ih tangdornak tongkam te hi a that tuk ih ruangah Bawi Jesuh ih Thi le Sa kan san hlan te ih kan cam ve nak a si.\nOnline ih sin thuthangtha ngai ih Jesuh hawltu nan zaten tui kan rel rero mi:\nRome ralbawipa ih a hnen um a duhdawt le a zangfah vek in mi duhdawt le mi zangfah thiam tu si thei dingin zuam sin uh sih;\nRome ralbawipa ih Jesuh a rinsan le a zum vek in har sat kan ton caan ah Jesuh a rinsan le a zum tu si thei dingin zuam sin uh sih;\nRome ralbawipa ih tangdornak thinlung a neih vek in tangdornak thinlung nei thei dingih zuam sin uh si.\nThuthangtha ngai tu nan zaten Pathian in nan umnak ciar ah thluhsuah lo pe hram seh.